title: Liivinmaan sota

text: Sodassa Klaus Kristerinpoika Hornin johtamat ruotsalaisjoukot valloittivat kesäkuussa 1562 Pärnun, Karksin ja Paidelinnan, mitä seurasi seuraavan vuoden kesällä Haapsalun, syksyllä Lihulan ja talvella Loden valloitus. Epävakaissa oloissa alueelle syntyi omalaatuisia voimaryhmiä. Yhden niistä muodostivat Juhanan panttilinnoiksi saamat Paidelinna, Karksi, Trikaten, Helmet, Ermes, Rujen ja Burtneck. Panttiläänityksen käskynhaltijaksi hän oli määrännyt tirolilaisen kreivi Artzin. Horn kuitenkin valtasi Paidelinnan ja Karksin ennen kuin Artz ehti saada nämä haltuunsa. Artzin kuultua Juhanan kukistumisesta tämä yritti luovuttaa loput linnansa venäläisille, mutta Kettlerin joukot vangitsivat hänet ja mestasivat hänet Riiassa. Juhanan panttilinnat joutuivat ruotsalaisten valtaamia linnoja lukuun ottamatta ensin Kettlerille ja sittemmin puolalaisille. Toinen voimaryhmä olivat ruotsalaisten saksalaiset palkkasoturit, jotka kapinoivat palkkojen maksuongelmien takia Pärnussa vuonna 1564 ja luovuttivat kaupungin ja sen linnan puolalaisille. Magnus-herttua lähetti näille joukoille tueksi joukkoja Kuurinmaan hiippakunnasta ja joukot kokosi sotilasosastoksi Kettler. Kettler hyökkäsi joukkoineen Tallinnaa kohti pariin otteeseen vuosina 1564 ja 1565, mutta Horn voitti ne ja ajoi takaisin Pärnuun. Kesällä vuonna 1566 tanskalaiset valtasivat Hiidenmaan, jonka ruotsalaiset kuitenkin valtasivat takaisin vastahyökkäyksellä samana vuonna. Saman vuoden talvella ruotsalaiset tekivät hävitysretket Lemsaluun Klaus Kurselin johdolla. Puolalaiset vastasivat tähän hyökkäämällä Läänemaan kautta Tallinnan lähistölle. Vuoden 1568 toukokuussa Kursel valloitti Sünaburgin ja Pärnun saksalaisjoukot tekivät hävitysretkiä Lääne- ja Harjumaalle.


title: Liivinmaan sota

text: Samana vuonna 1568 Juhana ja tämän veli Kaarle kukistivat mielisairaan Eerikin ja Juhana nousi valtaistuimelle. Juhanan valtaantulon myötä Virossa johtajan tehtävissä olleita henkilöitä vaihdettiin, mikä johti muiden ongelmien ohella Tallinnan linnan palkkasoturien kapinaan, joka onnistuttiin kuitenkin kukistamaan. Juhanan valtaantulon myötä myös jännitteet Puolan ja Ruotsin välillä laimenivat. Seitsenvuotinen sota päättyi Stettinin rauhansopimukseen, jossa Tanska ja Ruotsi tunnustivat muodollisesti Saksan keisarin yliherruuden Baltiassa. Sopimuksella sovittiin, että Juhana luovuttaisi valloituksensa Baltiassa Saksan keisarille, joka taas läänittäisi Tanskan entiset alueet Tanskan kuningas Fredrik II:lle ja muut Juhanalle. Sopimuksella ei kuitenkaan ollut mitään käytännön merkitystä, vaan Ruotsi piti edelleen hallussaan valloituksensa ja Venäjä piti omat valloituksensa Baltian itäosissa. Tanskan tukemalle herttua Magnukselle jäi Saarenmaa ja Kuurinmaan hiippakunnalliset osat. Puola-Liettualle jäi Väinäjoen takainen ja keskinen Liivinmaa. Riika säilyi edelleen Saksan valtakunnan osana.


title: Liivinmaan sota

text: Iivana IV yritti vuodesta 1569 lisätä vaikutusvaltaansa Baltiassa diplomaattisin keinoin. Iivanan puolelle siirtyneet aateliset ottivat yhteyden Tallinnan ja Riian kaupunkeihin, sekä Kuurinmaan herttuaan. Ne kuitenkin torjuivat näiden tarjoukset. Menestyksekkäämmin he neuvottelivat herttua Magnuksen kanssa, joka alistikin Tanskan kuninkaalta lupaa kysymättä alueensa tsaarin herruuteen vuoden 1570 kesällä. Hän sai ne takaisin läänityksinä, minkä lisäksi hän sai myös muutaman muun linnan Venäjän Baltiasta valloittamilta alueilta. Tsaari antoi myös Magnukselle Liivinmaan kuninkaan arvonimen. Tämän myötä Iivana kokosi venäläisistä ja saksalaisista palkkasotureista sotajoukon, joka hyökkäsi Magnuksen johdolla Harjumaalle vuoden 1570 elokuun lopulla. Joukot piirittivät Tallinnaa ja Paidelinnaa, kunnes ruotsalaiset, Tallinnan porvaristo ja Paidelinnan varuskunta keskeyttivät piirityksen lähes seitsemän kuukauden jälkeen. Venäläisten hyökkäystoiminta Itämerellä keskeytyi maaliskuussa 1571, kun Krimin tataarit hyökkäsivät Moskovaan. Iivanan oli tällöin pakko solmia aselepo ruotsalaisten kanssa. Venäläisten voitettua tataarit Okajoen taistelussa vuonna 1572 he saattoivat jälleen keskittyä Ruotsin vastaiseen toimintaan ja hyökkäsivätkin taas Viroon vuoden 1572 viimeisinä päivinä. Venäläiset valtasivat Paidelinnan, Karksin ja etenivät Läänemaalle. Venäläiset kärsivät kuitenkin tappion ruotsalaisille Loden taistelussa tammikuussa 1573 ja heidän oli pakko perääntyä. Ruotsin sodankäyntiä vuosina 1573–1574 haittasivat kuitenkin palkkasoturien kaksi kapinaa.


title: Liivinmaan sota

text: Samaan aikaan Puola oli heikentynyt sisäisten valtaistuinkiistojen takia. Iivana käytti tilannetta hyväkseen ja venäläiset joukot hyökkäsivät jälleen Magnus-herttuan johdolla Tallinnaan, jossa venäläiset polttivat sen esikaupunkeja. Joukot palasivat Tarton hiippakuntaan puolalaisen alueen halki, jossa he polttivat Vanhan Pärnun ja valtasivat Salisjoella sijainneen pienen linnan. Seuraavana kesänä he hyökkäsivät jälleen Pärnuun, joka antautui piirityksen jälkeen. Pärnun valtauksen jälkeen vallattiin neljä muuta puolalaisten miehittämää linnaa. Liettualaiset joukot ottivat näistä eteläisimmän Ruijenin linnan takaisin vastahyökkäyksen jälkeen. Vuonna 1567 venäläiset hyökkäsivät tällä kertaa ruhtinas Totmakovin johdolla Läänemaalle valloittaen kaikki sen linnat ja hävittäen Saarenmaata. Magnus valloitti saman vuoden syksyllä Lemsalun, minkä jälkeen Marienburgin-Lemsalun linjasta pohjoiseen koko Baltian mannermaa oli Tallinnaa lukuun ottamatta venäläisten hallussa. Vuonna 1577 venäläiset aloittivat Tallinnan piirityksen ruhtinas Mstislavskin johdolla. Venäläisten joukoissa oli noin 50 000 miestä. Kaupungin puolustusta oli ennen tätä tehostettu Hornin johdolla ja se kesti venäläisten pommitukset ja rynnäköt. Piiritys päättyi tuloksettomana maaliskuussa seitsemän viikon jälkeen.


title: Liivinmaan sota

text:
Venäläisten päähyökkäys kohdistui kuitenkin Puolaa vastaan. Hyökkäys alkoi Pihkovasta heinäkuussa 1577 Iivana IV:n itsensä johtamana. Muutaman viikon kuluessa venäläiset olivat valloittaneet kaikki Väinäjoen pohjoispuoliset rajalinnat ja monet muut latvialaisen alueen linnat. Magnus-herttuan ja Iivanan välillä sattui kuitenkin samana vuonna välikohtaus. Magnus oli ollut aikeissa loikata puolalaisten puolelle ja kun tsaari sai tästä tiedon, hän määräsi Magnusin saapumaan Pihkovaan. Pihkovassa solmittiin sopimus, jonka mukaan Magnuksen toimintavyöhykkeen rajana olisi Koivajoki siten, että sen itäpuolinen alue kuuluisi venäläisille ja läntinen MAgnuksellelle. Kuitenkin joukko itäpuolisia kaupunkeja, muun muassa Wenden ja Wolmar, antautuivat venäläisen hyökkäyksen pelottamina Magnukselle, joka miehitti ne sopimuksen vastaisesti. Tsaari otti haltuunsa Magnuksen miehittämät kaupungit ja vangitutti herttuan, joka tosin vapautettiin myöhemmin. Venäläiset palasivat hyökkäykseltään vuoden 1577 syyskuun alussa valloitettuaan 30 linnaa, kartanoa ja kaupunkia latvialaiselta alueelta. Ruotsalaiset käyttivät venäläisten joukkojen keskitystä etelään hyväkseen ja hyökkäsivät laivastollaan Narvaa vastaan sekä hävittivät Inkeriä. Lisäksi virolaisella alueella voimistui virolaisten talonpoikien sissiliike venäläisiä vastaan Ivo Schenkenbergin johdolla. Venäläisten vetäydyttyä Etelä-Baltiasta myös Puola ja paikalliset saksalaiset aloittivat vastatoimet. He valloittivat useat venäläisten valtaamat linnat takaisin. Magnus sanoutui irti vasalliudestaan tsaarille ja hän muutti vuonna 1578 Kuurinmaan hiippakuntaan.
Ruotsi ja Puola lähentyivät pikkuhiljaa yhteisen vihollisen takia. Molemmat alkoivat suunnitella hyökkäysten ulottamista Luoteis-Venäjälle. Puolan kuningas Stefan Batory kokosi suuren 40 000 miehen armeijan, joka aloitti vastahyökkäyksen kesällä 1579. Armeija hyökkäsi Polotskia vastaan. Kaupunki vallattiin elokuun lopulla, mitä seurasi hävitysretket Smolenskiin saakka. Samoihin aikoihin ruotsalaiset hyökkäsivät Narvaa vastaan, mutta eivät onnistuneet valtaamaan sitä. Vuoden 1580 kesällä puolalaiset hyökkäsivät Veliki Lukiin, joka vallattiin rynnäköllä syyskuussa. Syksyllä alkoi myös Pontus De la Gardien johtama ruotsalaisten hyökkäys, jolla ruotsalaiset valloittivat Paadisen luostarilinnoituksen vuoden lopussa ja pari kuukautta myöhemmin Rakveren ja Tolsburgin Virumaalta. Puola teki toisen suurhyökkäyksen elokuussa 1581. Tällä kertaa Puolalla oli 100 000 miehen armeija. Joukot aloittivat Pihkovan piirityksen, minkä lisäksi venäläisten kimppuun hyökkäsivät jälleen Krimin tataarit. Ruotsalaiset puolestaan hyökkäsivät ja miehittivät Läänemaan, minkä jälkeen he valloittivat Narvan ja Ivangorodin, sekä Jaaman ja Kaprion linnat Inkeristä. Myöhemmin he ottivat haltuunsa myös Vasknarvan ja Paidelinnan eristäen näin Venäjän Itämerestä. Voittojen jälkeen Juhana III otti Viron herttuan arvonimen.


title: Liivinmaan sota

text: Ruotsin levittäytymisen ja Pihkovan piirityksen pitkittymisen takia Puolan kuningas kallistui rauhan kannalle. Iivana IV oli valmis rauhaan. Jesuiitta Antonio Possevion välityksellä solmittiinkin 15. tammikuuta 1582 välirauha kymmeneksi vuodeksi Puolan ja Venäjän välille. Iivana tunnusti koko Baltian kuuluvan Puolalle, mukaan lukien Ruotsin valloittamat alueet. Puola puolestaan luovutti Baltian ulkopuoliset valloituksensa takaisin. Puola sai myös Riian haltuunsa vuonna 1581 ja puolalaiset ostivat Kuurinmaan hiippakunnalliset alueet Tanskalta vuonna 1585. Ruotsin ja Venäjän sota jatkui edelleen ja se päättyi 19. elokuuta 1583 solmittuun kolmevuotiseen välirauhaan, jota jatkettiin myöhemmin vuoteen 1590 saakka. Sopimuksella Venäjä vahvisti Ruotsin Virossa valloittamien Läänemaan, Harjumaan, Virumaan ja Järvamaan omistusoikeuden. Ruotsi yhdisti valloituksensa vuonna 1584 Viron herttuakunnaksi.


title: Liam Neeson

text: William John ”Liam” Neeson, OBE (s. 7. kesäkuuta 1952, Ballymena, Pohjois-Irlanti) on pohjoisirlantilais-yhdysvaltalainen näyttelijä. Hän oli ehdolla parhaan miespääosan Oscarin saajaksi elokuvasta "Schindlerin lista" (1993).


title: Liam Neeson

text: Neeson tunnetaan myös elokuvista "Excalibur – sankarin miekka" (1981), "Kurjat" (1998), "Michael Collins" (1996), "" (1999), "Rakkautta vain" (2003), "Batman Begins" (2005) ja "Taken" (2008). Neeson on näytellyt myös televisiosarjoissa ja vieraillut muun muassa "Miami Vicessa" jaksossa "Vaarallinen suhde" (1986).


title: Liam Neeson

text: Neeson tunnetaan myös äänirooleistaan. "Narnia"-elokuvissa hän toimi Aslan-leijonan äänenä. Vuonna 2014 hänellä oli äänirooli Lego elokuvassa. Hän vieraili "Simpsoneiden" 16. tuotantokauden jaksossa "Isä, poika ja pyhä henki". Hänellä on ääniroolit myös muun muassa videopeleissä Batman Begins (2005) ja "Fallout 3" (2008).


title: Liam Neeson

text: Neeson oli vuodesta 1994 naimisissa näyttelijä Natasha Richardsonin kanssa. Heillä on kaksi poikaa. Richardson kuoli lasketteluonnettomuudessa saamiinsa vammoihin maaliskuussa 2009.


title: Uikujärvi (järvi)

text: Uikujärvi () on suuri järvi ja Vienanmeren–Itämeren kanavan säännöstelyallas Maaselän kannaksella Segežan piirissä Karjalan tasavallassa Venäjällä.


title: Uikujärvi (järvi)

text: Uikujärven pinta-ala on 1 285 km² ja sen pinta on 89 metriä meren pinnan yläpuolella. Uikujärvellä on pituutta noin 70 kilometriä ja leveyttä noin 24 kilometriä. Saaria on yhteensä 529, joiden yhteispinta-ala on 126 km². Uikujärven pääaltaasta työntyy etelään kaksi suurta lahtea. Uikujärveen laskevista joista suurimmat ovat kaakosta tuleva Ylä-Uikujoki sekä lännestä Seesjärvestä tuleva Sekehenjoki ja Ontajärvestä tuleva Ontajoki. Uikujärvi laskee Ala-Uikujokea pitkin Vienanmeren Äänislahteen Sorokan kohdalla.


title: Uikujärvi (järvi)

text: Nykyinen Uikujärvi syntyi, kun Vienanmeren ja Äänisen välisen vedenjakaja-alueen vedet padottiin Vienanmeren-Itämeren kanavan rakennustöiden yhteydessä. Sen johdosta entinen Uikujärvi ja useat pienemmät järvet sen ympäristöstä yhdistyivät yhdeksi isoksi järveksi. Vedenpinnan nousun vuoksi useita kyliä (muun muassa Koikinitsa, Tikonitsa, Haapajärvi, Vuosmosalmi ja Uikujärvi) jäi vedenpinnan alapuolelle. Järven pinta-ala ennen patoamista oli 766 km².


title: Uikujärvi (järvi)

text: Uikujärven länsirannalla on Segežan kaupunki ja Vojatsun kaupunkityyppinen taajama. Lisäksi järven rannoilla on Maiguban, Polgan, Uikujärven, Vosmovaaran, Telokan, Meri-Maaselän ja Petrovo-Jamin kylät. Järvellä harjoitetaan kalastusta, joka tuottaa muun muassa lahnaa, muikkua, siikaa ja madetta.


title: Uikujärvi

text: Uikujärvi on:


title: Sinéad de Valera

text: Sinéad de Valera (tunnetaan myös nimellä Sinéad Ní Fhlannagáin, syntyjään "Jane" tai "Janice Flanagan"; 3. kesäkuuta 1878 – 7. tammikuuta 1975) oli Irlannin presidenttinä toimineen Éamon de Valeran puoliso.


title: Sinéad de Valera

text: Jane Flanagan yntyi Balbrigganissa Fingalin pohjoisosassa. Perhe muuttii Dubliniin kun hän oli seitsemänvuotias. Hän opiskeli opettajaksi ja sai ensimmäisen opettajanpaikkansa Edenderrystä, missä hän liittyi Conradh na Gaeilgeen ja muutti nimekseen Sinéad Ní Fhlannagáin. Hän palasi Dubliniin vuonna 1899 ja opetti Francis Xavierin koulussa kyli kymmenen vuoden ajan.


title: Sinéad de Valera

text: Tuossa koulussa hän tutustui Éamon de Valeraan. He avioituivat vuonna 1910. Sinéad de Valera vältti julkisia esiintymisiä, mutta vaikutti politiikassa miehensä kautta. Éamon de Valera oli useita kertoja vankilassa ja pitkiä aikoja Yhdysvalloissa, ja Sinéad de Valera keskittyi hulehtimaan perheen toimeentulosta.


title: Sinéad de Valera

text: Sinéad ja Éamon de Valera saivat useita lapsia, joista osa oli myös itse aktiivisia Irlannin politiikassa, muun muassa Vivion de Valera. Myös kaksi heidän lapsenlapsistaan istuu edelleen Dáil Éireannissa (Irlannin parlamentissa), Éamon Ó Cuív ja Síle de Valera.


title: Dáil Éireann

text: Dáil Éireann on Irlannin parlamentin eli "Oireachtasin" alahuone, jonka jäsenet valitaan viiden vuoden välein suhteellisella vaalitavalla ja siirtoäänimenetelmällä. Dáil Éireann on kokoontunut vuodesta 1922 lähtien Leinster Housessa Dublinissa.


title: Dáil Éireann

text: Dáil Éireannin jäsenen virallinen iirinkielinen nimi on "Teachta Dála", mikä tarkoittaa "edustajaa Dáilissa". Jäseniä kutsutaan yleensä edustajiksi tai käytetään lyhennettä "TD". Irlannin perustuslain mukaan 20 000–30 000 henkeä kohden on oltava vähintään yksi edustaja. Dáil Éireannissa on 158 edustajaa, jotka edustavat 40 vaalipiiriä. Jokaisesta vaalipiiristä valitaan kolme, neljä tai viisi edustajaa.


title: Lassi (juoma)

text: Lassi (pandžabiksi: ਲੱਸੀ, hindiksi: लस्सी, urduksi: لسی, marathiksi: ताक, gudžaratiksi: છાસ, bengaliksi: লস্যি) on perinteinen intialainen tai nepalilainen sakeahko juoma.


title: Lassi (juoma)

text: Lassi valmistetaan sekoittamalla maustamatonta jogurttia veteen, suolaan ja mausteisiin, kunnes juoma on vaahtoavaa. Makeassa versiossa ("metha lassi") on lisänä sokeria tai vaniljasokeria ja mahdollisesti sitruunamehua. Maustamiseen käytetään yleisesti hedelmäpaloja, kardemummaa tai ruusuvettä. Lassia juodaan usein aamiaisella, ja siihen voidaan lisätä myös jääpaloja. Juoman suosittu nykyaikainen muunnos on mangolassi, joka on mangonmakuinen ja väriltään oranssi. Turkissa valmistetaan lassin kaltaista ayran-juomaa.


title: Vivion de Valera

text: Vivion de Valera (1910–1982) oli irlantilainen poliitikko Fianna Fáil -puolueessa. Hän toimi kansaneduatajana vuosina 1945-1981.


title: Vivion de Valera

text: Vivion de Valera oli kuuluisan Eamon de Valeran poika. Eamon de Valera toimi 1930–1970-luvuilla mm. Irlannin taoiseachina ja presidenttinä.


title: Lassi

text: Lassi tarkoittaa seuraavia:


title: Síle de Valera

text: Síle de Valera (s. joulukuussa 1954), irlantilainen poliitikko Fianna Fáil -puolueessa. Síle de Valera istuu vuodesta 1977 Dáil Éireannissa, Irlannin parlamentissa. Síle de Valera on entisen Irlannin presidentin ja taoiseachin, Eamon de Valeran lapsenlapsi.


title: Síle de Valera

text: Hän oli Euroopan parlamentin jäsen vuosina 1979–1984.


title: Jaroslav I Viisas

text: Jaroslav I Viisas () (978–1054) oli Rostovin ja Novgorodin ruhtinas ja Kiovan suuriruhtinas vuodesta 1019. Hän oli Vladimir Suuren poika, joka nousi valtaan syrjäyttämällä kaikki veljensä.


title: Jaroslav I Viisas

text: Jaroslav laajensi Kiovan Venäjän ulottumaan Laatokasta ja Itämerestä Kaukasukselle ja Mustaanmereen sekä perusti Tarton. Jaroslavin tekojen seurauksena Kiovasta tuli lopullisesti kristitty valtio. Hän yhdisti Venäjän ruhtinaskunnat veljiensä kustannuksella. Kiovaan syntyi Jaroslavin hallitusaikana n. 400 kirkkoa, ja se oli merkittävä talouden keskus.


title: Jaroslav I Viisas

text: Jaroslav pyrki sivistystason nostamiseen. Hän laaditutti myös kirkkolakeja ja Venäjän ensimmäisen lakikokoelman: Russkaja Pravda. Koska hän rauhanomaisesti kehitti varsin merkittävästi valtakuntansa kulttuuria ja hallintoa, kronikoitsijat antoivat hänelle kunnianimen "Uusi Salomon."


title: Jaroslav I Viisas

text: Jaroslav Viisaan aikana Venäjän ulkopolitiikka oli aktiivista: hän muodosti suhteita Bysanttiin ja avioliittopolitiikkansa kautta myös Länsi-Eurooppaan. Pojat menivät naimisiin Saksan ja Puolan prinsessojen kanssa ja tyttärensä hän naittoi eri maiden kuninkaallisille.Avioliitot kertoivat lännen tuntemasta arvostuksesta ruhtinasta kohtaan, ja lopulta Kiovan Venäjä tunnustettiinkin eurooppalaiseksi valtioksi.


title: Jaroslav I Viisas

text: Jaroslav perusti Jurjevin (nykyään Tartto) vuonna 1030, jonka valloitti virolaisilta, Jaroslavlin Volgan varrelle, Bila Tserkvan ja Novhorod-Siverskyin Ukrainaan sekä Jarosławin Puolaan.


title: Jaroslav I Viisas

text: Merseburgin piispa Thietmar av Merseburgin mielestä Kiova oli mahtava kaupunki, jossa oli lähes 400 kirkkoa ja 8 toria. Toinen läntinen historioitsija, Adam Bremeniläinen, nimitti Kiovaa Konstantinopolin kilpailijaksi, "kiiltäväksi koruksi".


title: Jaroslav I Viisas

text: Jaroslavin aikana perustettiin ensimmäiset luostarit Kiovan Venäjälle. Vuonna 1030 hän perusti Pyhän suurmarttyyri Georgios Voittajan kunniaksi eri luostareita: Novgorodiin Jurjevin luostarin, Kiovan luolaluostarin sekä otti käyttöön uuden ortodoksisen pyhäpäivän Jurjevin päivän, 26.11. (9.12 gregoriaaninen kalenteri). Jaroslav painatti kirkkojärjestyksen, jossa määriteltiin kirkon ja valtion suhde toisiinsa sekä "Russkaja Pravda", joka oli muinaisvenäläinen feodaalioikeus. Vuonna 1051 hän kokosi arkkipiispat yhteen ja nimitti itse metropoliitaksi Ilarionin. Kokous suoritettiin ensimmäistä kertaa ilman Konstantinopolin patriarkkaa. Ilarionista tuli ensimmäinen venäläinen metropoliitta. Hän aloitti suuren työn bysanttilaisten ja muiden kirkkoslaavilla kirjoitettujen kirjojen kääntämiseksi muinaisvenäjän kielelle. Vuonna 1028 Novgorodiin perustettiin ensimmäinen iso koulu, jonne tuli lähes 300 pappien ja kyläpäälliköiden lasta opiskelemaan.. Siihen aikaan ilmestyivät myös ensimmäiset kolikot tekstillä "Jaroslavin hopea". Kolikon toisella puolella oli Jeesus Kristus ja toisella puolella Pyhä Yrjö, Jaroslavin suojeluspyhimys.


title: Jaroslav I Viisas

text: Pohjoisten alueiden rauhan ylläpitoa varten Jaroslav lähetti vuosittain varjageille 300 grivnaa hopeaa. Tämä oli pieni ja symbolinen maksu rauhan ylläpidosta varjagien kanssa sekä pohjoisten alueiden suojelusta.


title: Éamon Ó Cuív

text: Éamon Ó Cuív, (s. 23. kesäkuuta 1950) on irlantilainen poliitikko. Ó Cuív edustaa Fianna Fáil-puoluetta Dáil Éireannissa, Irlannin parlamentissa vuodesta 1992.


title: Éamon Ó Cuív

text: Éamon Ó Cuív on Irlannin entisen presidentin ja taoiseachin, Eamon de Valeran lapsenlapsi.


title: Hannu Siitonen

text: Hannu Juhani Siitonen (s. 18. maaliskuuta 1949 Parikkala) on suomalainen keihäänheittäjä ja luontokuvaaja. Siitonen oli 1970-luvulla menestyneimpiä suomalaisia keihäänheittäjiä. Hän voitti Euroopan mestaruuden Roomassa vuonna 1974 ja sai hopeamitalin Montrealin olympiakisoissa vuonna 1976.


title: Hannu Siitonen

text: Urheilu-uransa jälkeen Siitonen on saanut tunnustusta valokuvaajana. Hänet tunnetaan etenkin kuukkelista kertovista kuvistaan. Hän sai Kaakkois-Suomen ympäristökeskuksen vuoden 2004 ympäristöpalkinnon ponnisteluistaan kuukkelin ja sen elinympäristön suojelemiseksi.


title: Hannu Siitonen

text:
Kesällä 1973 hurjakuntoinen Siitonen heitti kuudessa kisassa yli 90 metriä. Hän heitti kesäkuussa Suomen ennätyksen 93,90 metriä ja sivusi tulostaan heinäkuussa. Tulos säilyi Suomen ennätyksenä kunnes keihäsmallia vaihdettiin vuonna 1986.
Siitonen on harrastanut luonnossa liikkumista pienestä pitäen. Isänsä mukana metsätöissä kulkiessaan hän tarkkaili kuukkeleita, jotka myöhemmin katosivat Siitosen kotiseudun Parikkalan metsistä kolmeksikymmeneksi vuodeksi. Vuonna 1994 Siitonen havaitsi metsässä pesivän kuukkelipariskunnan ja alkoi tarkkailla ja kuvata lajia. Vuonna 2003 ilmestyi hänen kuukkelikuvistaan kirja "Kuukkeli – sielulintu", johon tekstit on kirjoittanut Heikki Willamo. WWF valitsi kirjan vuoden 2003 luontokirjaksi.


title: Hannu Siitonen

text: Siitonen on toiminut pääkuvaajana teoksessa "Kotka ja tuhat joutsenta" (2003), jossa suomalainen tutkijaryhmä esittelee Karjalankannaksella sijaitsevan, rikkaana lintuparatiisina tunnetun Äyräpäänjärven luonnon nykytilaa. Hän on pitänyt useita valokuvanäyttelyitä. Näyttelyistä "Kuukkelin metsä" on ollut esillä muun muassa Merenkurkun luontokeskus Terranovassa, Seitsemisen luontokeskuksessa ja Hämeen luontokeskuksessa ja "Kuukkelin vuosi" Tampereen pääkirjastossa ja metsämuseo Lustossa. Siitosen ja Tapani Räsäsen kutsunäyttely "Kaunis Karjalamme" oli esillä Helsingissä Sanomatalossa vuonna 2006.


title: Pohjoismaiset hiihtolajit talviolympialaisissa 1960

text: Vuoden 1960 talviolympialaiset järjestettiin Squaw Valleyssä, Yhdysvalloissa. Pohjoismaisissa hiihtolajeissa (maastohiihto, yhdistetty, mäkihyppy) kilpailtiin kaikkiaan kahdeksassa lajissa. Kilpailut toimivat myös kyseisen vuoden maailmanmestaruuskilpailuina.


title: Matti Melkonen

text: Matti Melkonen oli suomalainen Asmo Alhon piirtämä sarjakuva, joka ilmestyi Suomen Kuvalehdessä vuosina 1940-1975.


title: Matti Melkonen

text: Melkonen seikkaili samalla sivulla kuin aikaisempi samantyylinen sarjakuva, Herra Kerhonen. Tosin siinä missä maaseudulla viihtyvä Kerhonen oli raidallista liitupukua käyttävä osin kaljuuntunut, ikääntynyt porvarisherra, Melkonen oli keski-ikäinen, nykyaikaiseen pukuun sonnustautunut huopahattua käyttävä kaupunkilaisherra. Tukkakin oli Melkosella tuuhea, tosin aina hyvin siististi kammattu. Aikakausi siis vaihtui, kun Kerhonen väistyi ja nykyaikaisempi Melkonen astui hänen tilalleen.


title: Matti Melkonen

text: Matti Melkonen oli kohtalaisen tanakka, johtavassa asemassa oleva herra, joka usein kotimatkallaan joutui kiusaukseen poiketa oluella. Hänellä oli myös taipumusta pikku kepposiin, kunhan silmä vältti. Kotonaan hän oli tomeran rouvansa tossun alla, kuten tapana tällaisissa sarjoissa on. Sukupuolten välinen taisto tosin kuumeni aina välillä.


title: Matti Melkonen

text: Sarjakuvan huumori oli sanatonta ja perustui kuvalliseen kerrontaan. Vasta loppuaikoina Matti Melkonen puhutteli lukijaa myös kuvien alla olevin tekstein.


title: Matti Melkonen

text: Herra Melkosen tunnusmerkki oli neliön muotoinen nenä.


title: Matti Melkonen

text: Otava julkaisi vuonna 1946 Matti Melkonen -albumin. Sarjakuva oli hyvin pitkäikäinen ja se ilmestyi peräti 35 vuotta.


title: Pohjoismaiset hiihtolajit talviolympialaisissa 1956

text: Vuoden 1956 talviolympialaiset järjestettiin Cortina d'Ampezzossa, Italiassa. Pohjoismaisissa hiihtolajeissa (maastohiihto, yhdistetty, mäkihyppy) kilpailtiin kaikkiaan kahdeksassa lajissa.


text: Ensimmäistä kertaa mukana oli naisten viesti. Aikaisemmista kisoista poiketen miesten 18 kilometrin hiihtoa ei hiihdetty, vaan tilalla olivat 15 ja 30 kilometrin kilpailut. Kilpailut toimivat myös kyseisen vuoden maailmanmestaruuskilpailuina.


title: Penelope

text: Penelope () on kreikkalaisessa mytologiassa Odysseuksen vaimo ja Telemakhoksen äiti. Penelope joutui olemaan monta vuotta erossa miehestään, joka viipyi ensin Troijan sodassa ja sen jälkeen vaivalloisella paluumatkallaan, "Odysseiallaan". Tänä aikana monet kosijat tavoittelivat Penelopea, joka kuitenkin pysyi uskollisena miehelleen. Palattuaan kotiinsa Odysseus tappoi kaikki Penelopen kosiskelijat.


title: Dean Butterworth

text: Dean Butterworth (s. 26. syyskuuta 1976) on nykyään Good Charlotte -yhtyeen rumpali, Chris Wilsonin jätettyä yhtyeen. Hän syntyi Rochdalessa, Englannissa, mutta hän muutti perheensä kanssa Yhdysvaltoihin 10-vuotiaana ja alkoi soittaa rumpuja 13 vuoden ikäisenä. Deanin tunnetaan myös nimellä "Deano".


title: Chris Wilson

text: Christopher John Wilson (1956 – 16. tammikuuta 2019) oli australialainen blues-muusikko. Hän soitti monilla festivaaleilla ympäri maailman. Hän myös soitti muun muassa Bob Dylanin ja Paul Kellyn kanssa. Tuoreempaa oli yhteistyö Jimmy Littlen kanssa, mikä tuotti vanhan afroamerikkalaisen työlaulun Cottonfields australialaisversion.


title: Dusty Brill

text: Dusty Brill on ammattilaisrumpali, joka ennen soitti pop-rock-yhtye Good Charlottessa. Brill otettiin yhtyeeseen Aaron Escolopion seuraajaksi. Hänen oli tarkoitus viipyä yhtyeessä pidempäänkin, mutta päätti erota siitä syyskuussa 2001. Dusty Brillin muita yhtyeitä ovat olleet Jesus Eater, The Misery, Power on Hold, Choke 66, Smatch ja Kids on Coffee.


title: Aaron Escolopio

text: Aaron Escolopio on rumpali, joka soitti ennen Good Charlotte -yhtyeessä. Hän jätti sen liittyäkseen veljensä yhtyeeseen, Wakefieldiin. Hän oli Good Charlottessa 5 vuotta, mutta erosi tästä hieman ennen kuin se teki toisen albuminsa nimeltä The Young and the Hopeless.


title: Nimh

text: NIMH voi tarkoittaa seuraavaa:


title: Cortina d’Ampezzo

text: Cortina d’Ampezzo on lomailu- ja talviurheilukeskus Venetossa, Italian pohjoisosassa. Cortina sijaitsee 1 200 metrin korkeudella merenpinnasta, ja asukkaita siellä on noin 8 000. Kaupunkia ympäröivät vuoret, Ampezzon Dolomiitit, joihin kuuluvat muun muassa Tofane (3 244 m), Monte Cristallo (3 221 m), Pomagagnon (2 450 m), Sorapiss (3 205 m) ja Monte Antelao (3 264 m).


title: Cortina d’Ampezzo

text: Cortinassa pidettiin vuoden 1956 talviolympialaiset. Olympialaiset oli määrä pitää jo vuonna 1944, mutta kisat peruttiin toisen maailmansodan vuoksi.


title: Cortina d’Ampezzo

text: Alppihiihdon maailmancupin osakilpailuja järjestetään Cortina d’Ampezzossa. Kaupungista lähti myös maastohiihdon Tour de Skin ohjelmassa aikaisemmin ollut miesten 35 km etappi Dobbiaco/Toblachiin.


title: Cortina d’Ampezzo

text: Alueen alppimaisemissa on kuvattu myös monia elokuvia, muun muassa "Cliffhanger – kuilun partaalla", "Vaaleanpunainen pantteri" sekä James Bond -elokuva "Erittäin salainen".


title: Suomen oikeusministeri

text: Suomen oikeusministeri on valtioneuvoston jäsen, joka johtaa Suomen oikeusministeriötä.


title: Suomen oikeusministeri

text: Ennen vuoden 2000 perustuslakia oikeusministeriltä vaadittiin oikeustieteellistä korkeakoulututkintoa, mutta tämä vaatimus poistui uuden perustuslain myötä vuonna 2000.


title: Suomen oikeusministeri

text: Oikeusministereinä on ollut uuden perustuslain aikana kaksi henkilöä, joilla ei ole oikeustieteellistä yliopistotutkintoa: Leena Luhtanen (2005–2007), joka on koulutukseltaan valtiotieteiden maisteri, ja Jari Lindström (2015–2017), joka on koulutukseltaan laborantti.


title: Utumno

text: Utumno on kuvitteellinen linnoitus J.R.R. Tolkienin Silmarillion-kirjassa. Se oli Melkorin pohjoinen linnoitus esiajoilla, jolloin maan muoto oli juuri saatu järjestettyä ja "valar" olivat pystyttäneen valtakuntansa Keski-Maahan Almarenin saarelle ja nuori maailma kylpi kahden lampun Illuinin ja Ormalin valossa. Melkorin linnoitus oli kuitenkin kaukana pohjoisessa, eikä lamppujen valo sinne yltänyt. Utumno tuhoutui, kun haltiat heräsivät ja heitä suojellakseen "valar" kävivät sotaan Melkoria vastaan.


title: Tuhannen dollarin nousukas

text: Tuhannen dollarin nousukas ("Safety Last", suomeksi myös Turvallisuus viimeiseksi ja Harold iskukunnossa) on Harold Lloydin tunnetuin mykkäelokuva, joka valmistui vuonna 1923. Elokuva sai ilmestyessään hyvän vastaanoton ja vakiinnutti Lloydin paikan tärkeimpien henkilöiden joukossa varhaisen mykkäelokuvan ajalla. Elokuva huipentuu jaksoon, jossa Lloydin esittämä päähenkilö joutuu kiipeämään kerrostalon seinää ylös erilaisia koomisia vaaratilanteita kohdaten.


title: Tuhannen dollarin nousukas

text: Pienen kaupungin poika lähtee suurkaupunkiin paremman elämän toivossa. Kotikaupunkiin jää tyttöystävä, jonka kanssa poika on luvannut mennä naimisiin kunhan ensin on rikastunut. Suurkaupungissa poika ei saavuta haluamaansa mainetta ja kunniaa vaan päätyy työskentelemään apulaiseksi tavaratalon liinavaateosastolle. Hän kuitenkin lähettelee tyttöystävälleen mahtipontisia kirjeitä menestyksestään ja upottaa vähäiset rahansa kirjeiden mukana lähettämiinsä kalliisiin lahjoihin. Menestyksestä vakuuttunut tyttö päättää tulla tapaamaan poikaa varoittamatta etukäteen. Pojalle tulee kiire yrittää peittää valheidensa jäljet.


title: Tuhannen dollarin nousukas

text:
Poika saa sattumalta kuulla, että tavaratalon johtaja tarjoaa tuhannen dollarin palkkiota hyvän mainostempun keksijälle. Hänen rakennustyöläisenä työskentelevä ystävänsä on taitava kiipeilijä, joten hän ehdottaa tavaratalolle julkisuustempausta, jossa salaperäinen mies kiipeää kerrostalon seinää ylös. Tapahtuman alkaessa paikalle kuitenkin osuu poliisi, jolla on vanhoja kaunoja mainitun ystävän kanssa, eikä tämä siksi uskalla näyttäytyä. Poika lupautuu itse kiipeämään ensimmäisen kerroksen, minkä jälkeen hänen on tarkoitus vaihtaa paikkoja ystävänsä kanssa kadulla olevan yleisön huomaamatta. Ystävä ei kuitenkaan onnistu karistamaan sitkeää poliisia kannoiltaan, joten poika joutuu kiipeämään seinää pitkin kerroksen toisensa jälkeen aina katolle saakka kehnoista kiipeilytaidoistaan huolimatta. Matkan varrelle osuvat kaikki mahdolliset vaaratilanteet. Kun hän lopulta selviää katon harjalle, tyttöystävä ottaa hänet siellä vastaan hääpuvussa.
Elokuvan kohtaukset on luotu ilman erikoistehosteita ja osa kuvattiin korkeissa rakennuksissa. Vaikka Lloyd suoritti yleensä omat stunttinsa, kuitenkin kohtauksessa, jossa Lloydin esittämä hahmo kiipeää pitkin rakennuksen seinää, toimi kiipeilijänä Lloydin sijaan elokuvan tekoon innoittanut "ihmiskärpänen" Bill Strother. Elokuvan kuuluisin kohtaus, jossa Lloyd roikkuu kellon viisarista, kuvattiin erään Los Angelesin rakennuksen katolta. Vaikka kohtauksessa käytettiin hyväksi eri kamerakulmia, oli kohtaus hyvin vaarallinen ja vaativa Lloydin käsiproteesin takia. Kohtaus (kuva) on mykkäelokuvien kuuluisimpia.


title: Browning M1919

text: Browning M1919 .30 Cal on Yhdysvaltain käyttämä rekyylitoiminen, vyösyöttöinen, ilmajäähdytteinen konekivääri, joka hyväksyttiin palvelukseen vuonna 1919. Konekivääri on kehitetty John M. Browningin ensimmäisen maailmansodan aikaisesta M1917-mallista. Asetta käytettiin toisessa maailmansodassa, Korean sodassa ja vielä Vietnamin sodassa, sekä 7,62×51 mm NATO -patruunalle muutettuna Yhdysvalloissa 1990-luvulle ja muualla nykyäänkin.


title: Browning M1919

text:
Se painaa 14 kiloa ja sen tulinopeus on 400–600 laukausta minuutissa.
Aseen kuumenemisen vuoksi suurin käytännön tulinopeus on noin 60 laukausta minuutissa puolen tunnin ajan.


title: Eliöyhteisö

text: Eliöyhteisö on samalla alueella elävien eri lajien populaatioiden muodostama kokonaisuus. Eliöyhteisö puolestaan muodostaa yhdessä alueen elottoman luonnon kanssa ekosysteemin.


title: Eliöyhteisö

text: Erilaiset eliöyhteisöt edustavat enemmän tai vähemmän jompaakumpaa päätyyppiä: suljettua yhteisöä, jossa yhdenkin lajin poistolla on suuri vaikutus muihin lajeihin, tai avointa yhteisöä, jossa lajien esiintyminen on toisistaan riippumatonta. Eliöyhteisön luonteeseen vaikuttaa muun muassa alueen sateisuus ja ravinteisuus, sekä lajien evolutiivinen kehitys.


title: Eliöyhteisö

text: Eliöyhteisöjä tutkiva tiede on ekologiaa, tarkemmin sanottuna yhteisöekologiaa. Yhteisöekologia tutkii eliöyhteisöjen rakennetta, biodiversiteettiä, kehitystä ja vakautta. Eliöyhteisöjä kuvailevia muuttujia ovat esimerkiksi niiden lajimäärät, ekologiset lokerot ja ravintoverkot. Myös lajien välisen kilpailun tutkiminen on olennainen osa yhteisöekologiaa. Esimerkkeinä yhteisöekologisesta tutkimuksesta voisivat olla eri tiaislajien muodostamien parvien ravintokäyttäytyminen talvella tai hankajalkaislajien jakautuminen eri syvyyksiin järvessä. Yhteisöekologia saattaa tutkia osittain päällekkäisiä aiheita populaatio- tai ekosysteemiekologian kanssa.


title: Eliöyhteisö

text: Yhteisöekologisella tutkimuksella voidaan selvittää muun muassa ihmisen vaikutusta luontoon. Ihminenhän voi muuttaa eliöyhteisön rakennetta radikaalisti esimerkiksi istuttamalla eliöyhteisöön uusia lajeja.


title: Eliöyhteisö

text: Eliöyhteisöt saattavat olla muutoksen tilassa, jota kutsutaan sukkessioksi. Sukkessiota on esimerkiksi nuoren sekametsän kehittyminen ajan kuluessa vanhaksi kuusimetsäksi. Muutosta tapahtuu, koska eliöt muuttavat ympäristöään (esimerkiksi kasvava kuusi alkaa varjostaa maata oksiensa alla), jolloin lajeja saattaa hävitä yhteisön alueelta ja vastaavasti uusille lajeille tarjoutuu sopivia elinpaikkoja. Sukkessio päättyy, kun eliöyhteisö on saavuttanut vakaan tilan. Sukkessio on kliimaksissaan esimerkiksi ikimetsissä. Uusi sukkessiokehitys alkaa esimerkiksi metsäpalon jälkeen.


title: Eliöyhteisö

text: Eliöiden ravintoketjut saavat alkunsa yhteyttävästä eliöstä eli useimmiten kasveista sekä niiden käyttämistä ravinteista. Yhteyttävät eliöt ovat tuottajia. Niitä sanotaan omavaraisiksi eli autotrofeiksi. Toisenvaraiset eliöt eli heterotrofit käyttävät tuottajia hyödykseen. Esimerkiksi autotrofista heinää syövä lehmä on toisenvarainen.


title: Eliöyhteisö

text: Toisenvaraiset eliöt voidaan jakaa kuluttajiin ja hajottajiin. Kuluttajia ovat eläimet, jotka ovat kasvinsyöjiä, saalistajia tai loisia. Ne käyttävät muita eliöitä ravinnonlähteenään. Hajottajia ovat eliöt (muun muassa sienet ja bakteerit), jotka käyttävät ravintonaan kuolleita eliöitä. Eliöiden ravintoketjut liittyvät toisiinsa ja muodostavat yhtenäisiä ravintoverkkoja.


title: Max ja Moritz

text: Max ja Moritz on ilmeisesti opettavaiseksi tarkoitettu saksalainen kuvakertomus vuodelta 1865, jonka laati Wilhelm Busch. Se kertoo kahdesta kurittomasta pojasta, jotka eivät lakkaa tekemästä kepposia ja jotka jauhetaan lopulta jyviksi. Suomeksi kertomuksen riimitteli Kalle Väänänen.


title: Max ja Moritz

text: Kertomus alkaa näin:


title: Max ja Moritz

text: Max ja Moritz edustaa eurooppalaista 1800-luvun kuvakertomusta, jota on pidetty modernin sarjakuvan eräänä edeltäjänä. Max ja Moritz itse oli vanhimman edelleen jatkuvan sarjakuvastripin, Rudolph Dirksin Kissalan poikien ("Katzenjammer Kids"), esikuva.


title: Mikko Huhtala

text: Mikko Kustaa Huhtala (s. 30. maaliskuuta 1952 Lapua) on suomalainen aktiiviuransa lopettanut painija ja olympiamitalisti. Parhaina vuosinaan hän paini alle 74:n ja alle 82 kilon sarjoissa.


title: Mikko Huhtala

text: Huhtala voitti olympiapronssia Moskovassa 1980 ja sijoittui neljänneksi Montréalissa 1976. MM-kilpailuissa hän saavutti hopeaa Oslossa 1981 ja EM-kisoissa hopeaa Prievidzassa 1980. Muissa MM-kilpailuissa hän sijoittui seitsemänneksi vuonna 1975 ja 11:nneksi vuonna 1974. EM-kilpailuissa hän oli neljäs vuonna 1976, viides vuosina 1978 ja 1981 sekä kuudes vuosina 1976 ja 1979. Hän voitti Pohjoismaiden mestaruuden vuonna 1982 ja sotilaiden maailmanmestaruuden vuonna 1974.


title: Mikko Huhtala

text: Seuratasolla Huhtala edusti Lapuan Virkiää. Hän voitti viisi Suomen mestaruutta, 74 kilon sarjassa vuosina 1976, 1977, 1978 ja 1980 sekä 82 kilon sarjassa vuonna 1979. SM-hopeaa hän sai vuosina 1974 ja 1982 sekä pronssia vuosina 1975 ja 1981.


title: Mikko Huhtala

text: Mikko Huhtalan serkku Ilmari Huhtala voitti kreikkalais-roomalaisen painin Suomen mestaruuden 52-kiloisten sarjassa vuonna 1972.


title: Hardcore punk

text: Hardcore punk on punk rockin myötä 1970-luvun keskellä Pohjois-Amerikassa syntynyt musiikkityyli. Hardcore on iskevämpää, raskaampaa ja nopeampaa kuin punk rock. Kappaleet ovat lyhyempiä, nopeampia ja tylympiä. Sanoituksissa kerrotaan useimmiten politiikasta, vapaudesta, väkivallasta, sodasta, sosiaalisuudesta ja myöhemmin myös veganismista ja vegetarismista sekä itse hardcoresta kulttuurina. Hardcoren soundi on muuttunut garagemaisesta metallin kautta useampaan eri muotoon.


title: Hardcore punk

text: Perinteisesti hardcore punkin sanoitukset ovat iskevämpiä kuin punk rockin, ja ne esitetään aggressiivisemmin. Myöhemmin hardcoren sanoitukset on esitetty myös möreämmin ja matalammalla äänensävyllä.


title: Hardcore punk

text: Hardcore punkista on pohjautunut lukuisia eri tyylisuuntauksia ja alalajeja. Maanalaisesta hardcoresta on pohjautunut myös valtavirran tyylisuuntauksia, kuten melodinen hardcore, metalcore, post-hardcore, sludge metal ja thrash metal. Se on vaikuttanut myös grindcoreen sekä thrashin "pikkuveljeen" crossover thrashiin. Hardcoren vaikutus metallimusiikin ja alkuvaiheen jälkeisen punkin kehitykseen on siis ollut suurta.


title: Hardcore punk

text: Hardcore levittäytyi Yhdysvalloissa 1970-luvun lopussa ja 1980-luvun alussa, varsinkin Kaliforniassa, Washingtonissa, Chicagossa, New Yorkissa, Michiganissa, Vancouverissa, Torontossa, Honolulussa ja Bostonissa.


title: Hardcore punk

text: Hardcore punk -termin alkua on vaikea määrittää, mutta yhtye nimeltä D.O.A., saattoi määritellä käsitteen nimellä "Hardcore ´81" -nimisellä albumillaan. Vuonna 1983, hardcore-termi oli jo vakiintunut. Monet yhtyeet sanoivat soittavansa hardcore punkkia. Hardcore punk-konsertteja kutsuttiin "hardcore show"ksi. Amerikkalaiset nuoret alkoivat kuunnella hardcorea punk rockin ohella.


title: Hardcore punk

text: Hardcore punk -kulttuuriin liittyy usein omatoimisuus ja kekseliäisyys. Hardcore-yhtyeet tekevät usein itse levynkantensa ja fanituotteensa.


title: Hardcore punk

text: Suomalaisista yhtyeistä muun muassa Terveet Kädet soitti hardcorea vuonna 1980. Joukko brasilialaisia yhtyeitä oli hardcoren kärkijoukoissa jo 1980-luvun alkupuolelta lähtien.


title: Hardcore punk

text: Englantilaisista yhtyeistä on jälkikäteen alettu käyttää genre-nimityksiä UK82 sekä toisen sukupolven UK Punk ja No Future Punk. Näitä edustaneita yhtyeitä ovat muun muassa Discharge, The Exploited, GBH, Chaos UK, Broken Bones, Attak ja The Varukers. Englantilaiset yhtyeet sekoittivat 1970-luvun lopun punkkia, raskaita rumpuosuuksia ja rikkonaisia kitaraosuuksia uuden aallon englantilaisesta heavy metalista, kuten Motörheadista. Mainittava osuus englantilaiseen punkkiin oli metallituottaja Mike Stonella, joka julkaisi omalla levymerkillään uuden punkin tulokkaista muun muassa Dischargea ja GBH:ta.


title: Hardcore punk

text: Ensimmäisiä hardcorea soittaneita yhtyeitä olivat muun muassa Middle Class, The Germs, Flipper, 1978 perustettu Dead Kennedys, 1976 perustettu Black Flag, 1977 perustettu Bad Brains, Hüsker Dü, Descendents ja 1980 perustettu Minor Threat. Hardcore-yhtyeillä oli vielä alkuaikoina tapana yhdistää musiikkiinsa monia eri tyylilajeja. Garage-soundin tapaiset äänitykset olivat pienlevy-yhtiöille tavallisia pitkään 1980-luvulle saakka.


title: Hardcore punk

text: Black Flag perustettiin Los Angelesissa vuonna 1976. Black Flag innoitti monia losangelesilaisia hardcore-yhtyeitä ja myöhemmin koko Pohjois-Amerikkaa karun asenteensa ja kekseliäisyytensä vuoksi.


title: Hardcore punk

text: Bad Brains perustettiin Washingtonissa vuonna 1977. Bad Brains sekoitti musiikkiinsa funkia, metallia ja reggaeta. Muutamissa kappaleissa oli myös hard rockia.


title: Hardcore punk

text: Minor Threat perustettiin Washingtonissa vuonna 1980. Minor Threat soitti aggressiivista ja nopeaa hardcorea tiukalla soundilla. Yhtye inspiroi vahvasti straight edge -liikettä erityisesti kappaleellaan "Straight Edge".


title: Hardcore punk

text: Muihin tunnettuihin yhtyeisiin lukeutuu esimerkiksi Circle Jerks.


title: Hardcore punk

text: Italia, Suomi, Ruotsi, ja Alankomaat olivat Euroopan aktiivisimmat hardcore punkin tuottajat. Saksaan hardcore tuli paljolti suomalaisten ja amerikkalaisten julkaisujen myötä, mutta paikalliset yhtyeet pidättäytyivät pidempään tavallisen punkin piirissä. Kuitenkin myös Britanniassa yhtyeet ottivat paljon vaikutteita amerikkalaisesta hardcoresta.


title: Hardcore punk

text: Hardcore punkin tunnetuimmat yhtyeet Suomessa ovat yhä 1980-luvun alussa aloittaneet Terveet Kädet, Kaaos, Lama, Pyhäkoulu, Kohu-63, Riistetyt, Bastards, Rattus ja Appendix.


title: Hardcore punk

text: Englantilainen Mike Stonen virittämä Discharge esiintyi ruotsalaisten hardcore-yhtyeiden kanssa, kuten esimerkiksi Anti Cimexin. Monet ruotsalaiset hardcore-yhtyeet ovat ottaneet vaikutteita vahvasti metallisilta Dischargelta ja Motörheadilta.


title: Hardcore punk

text: Monet amerikkalaiset hardcore punk-yhtyeet kuuntelivat brittiläisiä punk-yhtyeitä ja vierailivatkin Isossa-Britanniassa, kuten yhtyeet Black Flag ja U.S. Chaos vuosina 1981-1982. Samaan aikaan Euroopassa italialaiset Raw Power ja Negazione, ja itävaltalainen BGK nauttivat suosiosta.


title: Hardcore punk

text: Brittiläisen punkin ohella syntyi uudenlainen hardcore punk 1980-luvun välillä Euroopassa, Skandinaviassa, Japanissa ja Amerikassa. Uudenlaisen hardcoren aloittivat esimerkiksi yhtyeet Asylum ja Plasmid. Uudenlaiseen hardcoreen vaikuttivat muun muassa yhtyeet Heresy, Napalm Death ja Extreme Noise Terror.


title: Hardcore punk

text: Eniten vaikutteita brittiläisiltä yhtyeiltä otettiin 1980-luvun lopulla. Mutta myös japanilainen GISM, bostonilainen Siege, idaholainen Septic Death, losangelesilainen Cryptic Slaughter ja ruotsalainen Anti Cimex toimivat merkittävinä vaikutteina, kuten myös enemmän metalliset yhtyeet Celtic Frost ja Metallica. 1980-luvun lopulla vaikuttivat myös amerikkalaiset Dead Kennedys sekä Black Flag ja aikaiset washingtonilaiset, newyorkilaiset, bostonilaiset ja muut Yhdysvaltain itärannikolta tulevat hardcore-yhtyeet, kuten Minor Threat, DYS, Slapshot ja 7 Seconds. Straight edge -kulttuuri alkoi Britanniassa ja straight edge -yhtyeitä syntyi monia etenkin Durhamissa ja Lontoossa.


title: Hardcore punk

text: Monet 1980-luvun yhtyeet sekoittivat myös brittiläistä ja amerikkalaista hardcorea keskenään.


title: Hardcore punk

text: Muita tärkeitä eurooppalaisia hardcore-yhtyeitä olivat Crise Total (Portugali), Wretched, H.H.H., MG-15, Subterranean Kids, L'Odi Social, Ultimo Gobierno (Espanja), Vorkriegsjugend, Spermbirds (Saksa), U.B.R. (Jugoslavia), Heimat-Los (Ranska), Lärm, Funeral Oration (Alankomaat), Dezerter (Puola), Kaaos, Lama, Riistetyt, Terveet Kädet, (Suomi), Headcleaners, Homy Hogs ja Mob 47 (Ruotsi).


title: Hardcore punk

text: Esimerkkejä eurooppalaisista yhtyeistä, jotka jatkoivat klassisen hardcoren soittamista vielä 1990-luvullakin, olivat muun muassa Voorhees, Totalitär, Disfear ja Sin Dios. 1990-luvun alulla hardcore levittäytyi Tšekkiin, Unkariin ja Aasiaan. Varsinkin Aasiassa vuosina 1980-1990 vaikuttivat muun muassa yhtyeet Disaster, N.S.A., Agony of Destruction, Death from Above, Mutual Assured Destruction, Biofeedback ja monet muut.


title: Hardcore punk

text: 1980-luvun lopulla yhtyeet, kuten NoMeansNo ja Victim's Family kehittivät uuden tyylin musiikille yhdistämällä aggressiivisen hardcore punkin muihin tyylisuuntiin, kuten psykedeeliseen rockiin, progressiiviseen rockiin, noiseen, jazziin ja math rockiin. Musiikilla on myös oma terminsä, punk jazz taikka jazzcore. Myöhemmin tyyli on kehittynyt emo rockiksi.


title: Hardcore punk

text: 1990-luvulla hardcore punk muuttui nopeasta hitaaksi ja raskaaksi. Myöhemmin musiikkiin liitettiin myös hyvin hitaita kohtia, joita kutsutaan "breakdowneiksi". Myös hip hoppia liitettiin hardcoreen. Nykyään hardcore punk on siis hyvin laaja käsite, joka kattaa hyvin suuren alueen musiikista. Myös goottimetallin pioneeri Type O Negative oli varhaisina vuosinaan ammentanut musiikkiinsa hyvin paljon energiaa thrash metallin ja hardcore punkin aggressiivisesta soundimaailmasta yhdistäen sitä Swans-henkiseen ja kolkkoon doom metal -hidasteluun.


title: Hardcore punk

text: Pääasiassa 1970-luvun punkrockin tapaista anarkismia, kasvissyöntiä ja erityisesti yhteiskunnan epäkohtia ja porvarillista elämäntapaa vastaan kapinointia korostavaa aatemaailmaa. Epäkaupallisuus osa kyseistä aatemaailmaa.


title: Hardcore punk

text: Vaatetuksessa tärkein ero muuhun muotiin on, että vaatteet ovat usein itse koristeltuja.


title: Hardcore punk

text: Tyypillisin hardcore-tyylin vaatetus oli musta nahkatakki, jossa oli metalliniittejä ja itse tehtyä tekstiä tai kuvia. Myös hiusmuoti oli usein shokeeraavaa vaikutusta hakeva, eli räikeä hiusväri tai esim. hiusvahalla tai lakalla rajusti muotoiltu pystytukka tai irokeesi.


title: Hardcore punk

text: Myöhemmin tyyli usein muuttunut vain mustia vaatteita sisältäväksi ja monesti esim. musta hupputakki ja lyhytlippainen lippalakki, ja vaatetuksessa kiinnitettynä yhtyeiden nimiä sisältäviä kankaisia lappuja. Joskus myös farkkuliivejä. Tyyli on osittain sama kuin joillain hevi-faneilla. Hiuksissa monia eri tyylejä, eräänä esim. rastatukka-tyyliä.


title: Hardcore punk

text: Hardcorella oli laaja vaikutus muihin rock-musiikin muotoihin Pohjois-Amerikassa ja muualla 1980-luvun alusta alkaen. Metalli-suuntauksia edustanutta Metallicaa pidetään yhtenä ensimmäisenä läpimurtona nopeuden ja aggressiivisen tyylin yhdistäneissä yhtyeissä. Myöhemmin tulivat tyylilajeina tutuiksi thrash metal ja speed metal. Megadeth, Napalm Death, Anthrax ja Slayer seurasivat tyylisuunnissa soittaen myös hardcore-kappaleita. Useat brasilialaiset yhtyeet 1980-luvulta 2000-luvulle asti ovat ammentaneet vaikutteensa hardcoresta, kuten esimerkiksi Sepultura, jonka laulaja Max Cavalera on sanonutkin pitävänsä suomalaisesta hardcore punkista. Myös black metal -yhtye Venom otti vaikutteita juuri hardcore punkista.


title: Maria Andersson

text: Maria Eufrosyne Andersson (väitetään syntyneen 24. joulukuuta 1828 Viipuri – 24. elokuuta 1946 Helsinki) oli suomalainen palvelijatar, jonka on väitetty saavuttaneen peräti 117 vuoden iän. Tällä saavutuksella hän olisi pitkäikäisin tunnettu suomalainen. Anderssonin syntymäajasta ja poikkeuksellisen korkeasta iästä ei kuitenkaan ole esitetty luotettavia todisteita.


title: Maria Andersson

text: Maria Anderssonin isä oli sotilassoittaja ja myöhemmin vahtimestari. Andersson aloitti työnteon jo lapsena ja työskenteli palvelijattarena herrasväen perheissä. Hänen on sanottu matkustaneen isäntäväkien mukana ulkomaita myöten ja puhuneen suomea, ruotsia sekä venäjää. Myöhemmällä iällä hän myi kukkia kadulla Helsingin keskustassa. Andersson oli naimaton ja lapseton. Kun hän täytti (tiettävästi) 110 vuotta, häntä muistettiin juhlatervehdyksin ja Helsingin kaupunki myönsi hänelle kunnianosoituksena 500 markan kuukausieläkkeen. Anderssonin on väitetty asuneen Helsingissä 110 vuotta, viimeiset vuotensa Kivelän sairaalassa. Hänen kuoltuaan kaupunki järjesti hänelle juhlavat hautajaiset. Hänet on haudattu Hietaniemen hautausmaan vanhalle alueelle. Hautakivessä lukee ”"Helsingin vanhimman asukkaan muistolle Helsingin kaupunginhallitus pystytti"”. Nykyään Anderssonin ennätysikää pidetään kuitenkin kiistanalaisena.


title: Maria Andersson

text: Mikäli Anderssonin kuolinikä pitäisi paikkansa, hän kuuluisi maailman kaikkien aikojen vanhimpien ihmisten joukkoon. 117 vuoden iän ovat tiettävästi saavuttaneet ainoastaan Jeanne Calment (122), Sarah Knauss (119), Violet Brown (117), Lucy Hannah (117), Marie-Louise Meilleur (117), Emma Morano (117), Misao Ōkawa (117), Nabi Tajima (117) ja Chiyo Miyako (117).


title: Minea Blomqvist-Kakko

text: Minea ”Minni” Cecilia Blomqvist-Kakko (s. 12. maaliskuuta 1985 Espoo) on suomalainen golf-pelaaja. Hän on pelannut ammattilaisena loppuvuodesta 2003 alkaen.


title: Minea Blomqvist-Kakko

text: Blomqvist-Kakko valittiin vuoden 2004 tulokkaaksi ("Rookie of the Year") Ladies European Tourilla. Hän on myös ensimmäinen suomalainen golfaaja, joka on voittanut jollakin päätourilla. Voitto tuli Unkarissa vuoden 2004 Ladies Central European Open -kilpailussa. Samana vuonna, heti ensimmäisessä pelaamassaan major-kilpailussa, Women’s British Openissa, hän teki kautta aikojen alhaisimman kierrostuloksen 62 (-10) sekä miesten että naisten major-kilpailut huomioon ottaen. Kaudelle 2006 Blomqvist sai ensimmäisenä suomalaisena pelioikeuden LPGA-kiertueelle.


title: Minea Blomqvist-Kakko

text: Blomqvist-Kakko pelaa Callaway-mailoilla ja Titleist Pro V1x -palloilla. Kauden 2007 alusta alkaen hänen valmentajinaan ovat toimineet Timo Rauhala, Pia Nilsson sekä Lynn Marriott. Hänen managerinsa on Hjallis Harkimo. Blomqvist edustaa kotikenttänsä Kullo Golf -seuraa ja hänen pääyhteistyökumppaneitaan ovat Finnair, Mercedes-Benz, Pohjola ja Silmäasema.


title: Minea Blomqvist-Kakko

text: Minea Blomqvist-Kakko on naimisissa golfaaja Roope Kakon kanssa ja heille syntyi poikalapsi maaliskuussa 2010. Pari avioitui 31. joulukuuta 2011. Sekä Roope että Roopen veli Karri ovat toimineet Blomqvistin "caddienä".


title: Paul Huge

text: Paul Huge (oikealta nimeltään Paul Tobias) on yhdysvaltalainen kitaristi, joka on Axl Rosen lapsuudenystävä ja pitkäaikainen yhteistyökumppani. Hän liittyi uuteen Guns N’ Rosesiin jo 1990-luvun puolella – vielä kun Slash ja Duff McKagan olivat yhtyeessä.


title: Paul Huge

text: Huge ei pidä keikkailusta vaan viihtyy paremmin studiossa. Hän suostui kuitenkin uuden Guns N’ Rosesin keikkailevaan miehistöön ja teki kaikki yhtyeen vuosien 2000–2001 keikat, joiden jälkeen Richard Fortus kuitenkin korvasi hänet. Axl kertoi syyksi Hugen paremman sopivuuden studioympäristöön.


title: Georg Tallberg

text: Georg Bertil Tallberg (s. 6. huhtikuuta 1961 Helsinki) on entinen suomalainen kilpapurjehtija ja olympiamitalisti.


title: Georg Tallberg

text: Tallberg saavutti olympiapronssia Moskovan 1980 kisoissa purjehduksen 470-luokassa yhdessä Jouko Lindgrenin kanssa. Saman vuoden EM-kilpailuissa he sijoittuivat kahdeksansiksi. H-veneellä Tallberg saavutti MM-pronssia vuonna 1987.


title: Georg Tallberg

text: Tallberg toimi Suomen purjehdusjoukkueen valmentajana muun muassa kolmissa olympiakisoissa. Hänen valmennettaviaan ovat olleet olympiavoittaja Thomas Johanson ja vaimo Anna Slunga-Tallberg. Hänen isänsä Carl Johan Tallberg sekä serkkunsa Peter Tallberg, Johan Tallberg, Henrik Tallberg ja Claes Henrik Tallberg ovat myös menestyneet kilpapurjehtijoina.


title: Monopolistinen kilpailu

text: Monopolistinen kilpailu on yleinen markkinamuoto. Se poikkeaa täydellisestä kilpailusta siten, että valmistajat pyrkivät tekemään tuotteensa kilpailijoiden tuotteista poikkeaviksi. Esimerkiksi muotivaatteiden ja autojen markkinoiden voidaan ajatella olevan monopolistisia.


title: Monopolistinen kilpailu

text: Monopolistisella markkinoilla on seuraavat ominaisuudet:Monopolistiset markkinat poikkeavat siis täydellisen kilpailun markkinoista ainoastaan heterogeenisyyden kohdalla. Tämä antaa yrityksille markkinavoimaa: ne voivat nostaa hintaa luottaen kuluttajien uskollisuuteen tuotemerkkiä kohtaan.


title: Monopolistinen kilpailu

text: Monopolistiset markkinat ovat tehottomia, mutta markkinoiden sääntely on yleensä niin vaikeaa, että monopolistisen kilpailun tehottomuus on pienempää kuin sääntelyn kustannukset. Hallinnon pitäisi valvoa kaikkia yrityksiä, jotka myyvät heterogeenisiä tuotteita. Monopolistisen kilpailun voidaan katsoa kannustavan tuotemerkkien luomiseen ja markkinointiin.


title: Kioski

text: Kioski on perinteisesti pieni myymälä, jossa asiakas asioi luukun kautta. Suomen aukioloaikalaissa kioskiksi katsotaan kaikki alle 100 m² myymälät, joihin myös pienimmät päivittäistavarakaupat lukeutuvat.


title: Kioski

text: Kioskit ovat perinteisesti myyneet juomia, jäätelöä, makeisia, arpoja, lehtiä, tupakkaa, postimerkkejä ja muuta pientä ja hyvin säilyvää tavaraa. Pikaruokaa myyviä kioskeja kutsutaan grillikioskeiksi. Nykyään kioskit ovat ryhtyneet myymään myös tuoretavaraa ja rahalainoja. Vuodesta 1995 on myös keskiolutta saanut myydä kioskeissa, joissa ostokset tehdään sisätiloissa (ns. luukuttomat sisäkioskit).


title: Kioski

text: Välimeren ja Lähi-idän alueella "kioski" (; ; ) on pieni puutarhapaviljonki, jonka yksi tai useampi seinä on avoin. Suomalainen vastaava on huvimaja. Sana on persialaista alkuperää.


title: Martin Brodeur

text: Martin Pierre Brodeur (s. 6. toukokuuta 1972 Montreal, Quebec, Kanada) on kanadalais-yhdysvaltalainen uransa päättänyt jääkiekkomaalivahti. Brodeuria pidetään yhtenä kaikkien aikojen parhaista jääkiekkomaalivahdeista. Brodeur pelasi 21 kautta New Jersey Devilsissä ja pitää hallussaan useita NHL-liigan ennätyksiä.


title: Martin Brodeur

text: Brodeur pelasi viimeiset ottelunsa St. Louis Bluesin organisaatiossa, jossa hänelle kertyi 3 voittoa, 3 tappiota. Hän ilmoitti uransa lopettamisesta 2015 vuoden tammikuussa ja hän siirtyi St. Louis Bluesin varatoimitusjohtajaksi.


title: Martin Brodeur

text: Olympiavoittaja Brodeur on voittanut kolme Stanley Cupia ja palkittu neljästi NHL:n parhaana maalivahtina. Hänen hallussaan ovat niin NHL-maalivahtien ottelumääräennätys, voitettujen otteluiden ennätys kuin nollapeliennätyskin. Brodeur kuuluisi ns. kolmen kullan klubiin, jos Kanada olisi onnistunut voittamaan Tšekin jääkiekon MM-finaalissa vuonna 1996 ja/tai vuonna 2005. Klubiin pääsyyn vaaditaan Stanley Cup, maailmanmestaruus ja olympiakulta. Brodeurin pelityyliä pidetään yleisesti ottaen ainutlaatuisena, eikä sitä voi verrata kenenkään aiemman tai nykyisen maalivahdin pelityyliin.


title: Martin Brodeur

text: Brodeur on NHL:n kaikkien aikojen ykkönen runkosarjassa voitoissa, tappioissa, nollapeleissä ja pelatuissa otteluissa sekä lukemattomissa muissa ennätyksissä. Hän on jäänyt alle 30 voitettuun otteluun vain kolmesti kauden 1995–1996 jälkeen. Hän on NHL:n historian ainoa maalivahti, jolla on kahdeksan yli 40:n voiton kautta. Lisäksi Brodeur on voittanut neljä kertaa Vezina Trophyn, viisi kertaa William M. Jennings Trophyn, ollut kymmenen kertaa valittuna un sekä voittanut Calder Memorial Trophyn ja on toinen kahdesta maalivahdista, jotka ovat onnistuneet NHL:ssä maalinteossa sekä runkosarjassa että pudotuspeleissä.


title: Martin Brodeur

text: Brodeur seurasi isänsä Denisin menestystä tämän pelatessa Kanadan maajoukkueessa sen voittaessa pronssia vuoden 1956 olympialaisissa. Peliuransa jälkeen hänen isänsä teki pitkän uran Montreal Canadiensin valokuvaajana. Hän kuvasi Canadiensin otteluissa ja tapahtumissa yli kahdenkymmenen vuoden ajan. Brodeurin tullessa vanhemmaksi, Patrick Roysta tuli hänen idolinsa.


title: Martin Brodeur

text: Brodeur aloitti pelaamaan jääkiekkoa hyökkääjänä. Hänen maalivahtiuransa alkoi valmentajan kysyttyä, haluaisiko hän olla nuorten turnauksessa varamaalivahtina. Brodeur kertoi:


title: Martin Brodeur

text: Fanit ja kykyjenetsijät huomasivat pian Brodeurin taidot maalilla. Vuonna 1990 hän teki debyyttinsä Quebec Major Junior Hockey Leaguessa, jossa pelasi Saint-Hyacinthe Laserissa. Hänet valittiin QMJHL:n tulokkaiden tähdistöön ja koko liigan toiseen tähdistöön vuonna 1992.


title: Martin Brodeur

text: Brodeur varattiin New Jersey Devilsiin ensimmäisen kierroksen 20. pelaajana .


title: Martin Brodeur

text: Tulokaskaudestaan 1991–1992 Brodeur vietti suurimman osan kaudesta QMJHL:ssä Saint-Hyacinthe Laserissa, mutta hänet kutsuttiin NHL:ään pelaamaan neljän ottelun ajaksi, kun New Jerseyn molemmat maalivahdit Chris Terreri ja Craig Billington loukkaantuivat. Brodeur voitti NHL-debyytissään Boston Bruinsin lukemin 4–2. Hän pelasi myös yhden pudotuspeliottelun. Seuraavan kauden Brodeur pelasi kokonaan AHL:ssä farmijoukkue Utica Devilsissä. Kaudella 1993–1994 hän kuitenkin palasi pysyvästi NHL:ään, jossa voitti liigan parhaalle tulokkaalle jaettavan palkinnon, Calder Memorial Trophyn. Hän johti Devilsin liigan toiseksi parhaalla saldolla itäisen konferenssin finaaleihin, jossa joukkue kuitenkin hävisi New York Rangersille seitsemännessä pelissä. Runkosarjassa Brodeur sijoittui toiseksi päästettyjen maalien keskiarvossa ja neljänneksi torjuntaprosenteissa pelattuaan kauden aikana 47 ottelua. Hyvät otteet auttoivat hänet nousemaan Terrerin edelle kilpailussa ykkösmaalivahdin paikasta.


title: Martin Brodeur

text: 1994–1995 48 ottelun neljän kuukauden työsulkukaudella Devils sijoittui NHL:n yhdeksänneksi ja oman konferenssinsa viidenneksi, eikä sitä pidetty Stanley Cup -kandidaattina. Brodeurin johdolla joukkue kuitenkin kukisti ensimmäisellä kierroksella Boston Bruinsin. Toisella kierroksella se voitti Pittsburgh Penguinsin Brodeurin päästäessä selkänsä taakse vain kahdeksan maalia viidessä ottelussa. Kolmannella kierroksella Devils voitti Philadelphia Flyersin kuudessa ottelussa ja pääsi ensimmäisen kerran seurahistoriansa aikana finaaleihin, joissa se kohtasi Detroit Red Wingsin. Brodeurin vahvan pelaamisen ja Devilsin pahamaineisen "trap" -muodostelman turvin joukkue voitti Stanley Cupin suoraan neljässä ottelussa, kun Detroit onnistui tekemään vain seitsemän maalia. Brodeur voitti Stanley Cupin jo toisella täydellä kaudellaan NHL:ssä.


title: Martin Brodeur

text: Menestyksekkään vuoden jälkeen Devils jäi kaudella 1995–1996 kokonaan pudotuspelien ulkopuolelle Brodeurin pelatessa joukkueen 82 ottelusta 74. Samalla hän sai itselleen NHL:n ennätyksen ollen yhden kauden aikana eniten minuutteja pelannut maalivahi. Hän oli liigan toiseksi eniten nollapelejä pelannut maalivahti pitämällä maalinsa puhtaana kuudesti. Hänet valittiin pelaamaan tähdistöotteluun itäisen konferenssin joukkueen aloittavana maalivahtina. Hän pysäytti kaikki häntä kohti lauotut 12 laukausta. Hän sijoittui kauden päätteeksi neljänneksi äänestyksessä liigan parhaalle maalivahdille annettavasta Vezina Trophysta. Hän edusti myös Kanadan maajoukkuetta vuoden 1996 maailmancupissa. Joukkue hävisi finaalissa Yhdysvalloille.


title: Martin Brodeur

text: Kaudella 1996–1997 Devils sijoittui jälleen NHL:n kärkipäähän kolmanneksi. Brodeur valittiin jälleen tähdistöotteluun ja Vezina Trophy -ehdokkaaksi. Hänen päästettyjen maalien keskiarvonsa oli alhaisempi kuin yhdelläkään muulla maalivahdilla lähes 30 vuoteen ja hän voitti William M. Jennings Trophyn. Hän myös torjui 92,7 prosentin torjuntavarmuudella ja piti maalinsa puhtaana kymmenessä ottelussa kauden aikana. 17. huhtikuuta 1997 Brodeur onnistui maalinteossa lyömällä kiekon Montreal Canadiensin tyhjään maaliin New Jerseyn voittaessa ottelun 5–2. Kyseessä oli vasta toinen kerta, kun maalivahti onnistui tekemään maalin NHL:n pudotuspeleissä sekä viides kerta runkosarja mukaan lukien. Devils voitti sarjan ja eteni toiselle kierrokselle, jossa hävisi New York Rangersille.


title: Martin Brodeur

text: Seuraavana vuonna Brodeur torjui joukkueelleen 43 voittoa ja kymmenen nollapeliä. Devils sijoittui itäisen konferenssin ensimmäiseksi, mutta tippui pudotuspeleissä heti ensimmäisellä kierroksella Ottawa Senatorsille. Brodeur voitti toisen kerran peräkkäin William M. Jennings Trophyn ja hänet valittiin jälleen ehdokkaaksi Vezina Trophyn voittajaksi.


title: Martin Brodeur

text: Kaudella 1998–1999 Devils sijoittui itäisen konferenssin kolmanneksi Brodeurin pelatessa joukkueensa 39 pelissä. Hänet valittiin jälleen Vezina Trophy -ehdokkaaksi ja tähdistöottelussa pelaavaksi maalivahdiksi, joka oli hänelle neljäs kerta. Pudotuspeleissä Devils tippui jälleen ensimmäisellä kierroksella, tällä kertaa Pittsburgh Penguinsille. Kyseiset pudotuspelit olivat Brodeurin viisivuotisne uran huonoimmat hänen torjuessaan 85,6 prosentin varmuudella ja päästäessään 20 maalia seitsemässä ottelussa.


title: Martin Brodeur

text: Kaudella 1999–2000 Brodeur teki 15. helmikuuta 2000 uransa toisen maalin ollessaan viimeinen kiekkoon koskenut Devilsin pelaaja ennen kuin Philadelphia Flyersin Daymond Langkow teki vahingossa oman maalin siirretyn rangaistuksen aikana. Brodeur oli aiemmin pysäyttänyt kiekon maalinsa takana.


title: Martin Brodeur

text: Kyseisellä kaudella Brodeur voitti 43 peliä toisen kerran urallaan ja Devils sijoittui liigan neljänneksi hävittyään itäisen konferenssin voiton Philadelphia Flyersille kahdella pisteellä. Joukkue voitti ensimmäislelä kierroksella Florida Panthersin ja Brodeur päästi neljässä ottelussaan vain kuusi maalia. Toisella kierroksella hän pelasi kaksi nollapeliä Devilsin voittaessa Toronto Maple Leafsin ja edetessä konferenssin finaaliin Philadelphiaa vastaan. Philadelphia johti ottelusarjaa voitoin 3–1, mutta Devils nousi 4–3-voittoon Brodeurin päästäessä vain yhden maalin kolmessa viimeisessä pelissä. New Jersey eteni Stanley Cup -finaaleihin, joissa kohtasi Dallas Starsin. Dallasilla oli runkosarjassa enemmän pisteitä kuin New Jerseyllä, mutta New Jerseyllä oli enemmän pisteitä, joten joukkue sai sarjaan kotiedun. Sarjan ensimmäisessä ottelussa Brodeur päästi seitsemän maalia, mutta paransi ja päästi seuraavissa viidessä vain kuusi maalia johdattaen Devilsin toiseen Stanley Cupiin kuuden vuoden sisällä.


title: Martin Brodeur

text:
Seuraavana vuonna Brodeur ohitti kolmannen kerran urallaan 40 voiton merkkipaalun. Brodeur pelasi myös kuudentena kautena peräkkäin NHL:n tähdistöottelussa ja auttoi Devilsin jälleen itäisen konferenssin kärkisijoille. Pudotuspeleissä Brodeur torjui ensimmäisellä kierroksella kaksi nollapeliä Carolina Hurricanesia vastaan Devilsin voittaessa sarjan kuudessa ottelussa. Toisella kierroksella se kohtasi Toronto Maple Leafsin, jonka voitti seitsemässä ottelussa. Devils voitti itäisen konferenssin finaalissa Pittsburgh Penguinsin viidessä ottelussa Brodeurin torjuessa jälleen kaksi nollapeliä. Devils eteni toisen kerran peräkkäin Stanley Cup -finaaleihin, joissa se kuitenkin hävisi seitsemän ottelun sarjassa Colorado Avalanchelle.
Kaudella 2001–2002 Brodeur oli taas liigan kärjessä sekä voitoissa että päästettyjen maalien keskiarvossa. Brodeur oli jälleen ehdolla Vezina Trophyn voittajaksi ja runkosarjan arvokkaimmaksi pelaajaksi. Seuraavalla kaudella 2002–2003 Brodeur voitti viimein pitkään häntä vältelleen Vezina Trophyn minkä lisäksi voitti jälleen myös William M. Jennings Trophyn, oli ehdolla liigan arvokkaimmalle pelaajalle annettavan Hart Memorial Trophyn saajaksi ja tuli jälleen valituksia sekä tähdistöotteluun että tähdistökentälliseen. Brodeur pelasi yhdet uransa parhaista pudotuspeleistä johdettuaan Devilsin kolmanteen Stanley Cupiin sen kukistaessa ensin konferenssifinaalissa seitsemässä ottelussa Ottawa Senatorsin ja sen jälkeen Stanley Cup -finaalissa myös seitsemän ottelun sarjassa Mighty Ducks of Anaheimin. Hän pelasi Anaheimia vastaan kolme nollapeliä rikkomalla Dominik Hašekin yksien pudotuspelien nollapeliennätyksen, joka oli hänen hallussaan edellisenä vuotena saaduilla kuudella nollapelillä. Brodeur piti maalinsa puhtaana seitsemän kertaa. Tästäkin huolimatta pudotuspelien arvokkaimmaksi pelaajaksi valittiin Anaheimin maalivahti Jean-Sébastien Giguère, josta tuli ensimmäinen palkinnon voittanut pelaaja, joka ei ollut mestarijoukkueesta vuoden 1987 jälkeen. Jotkut jääkiekkokirjoittajat spekuloivat, ettei yksikään New Jerseyn pelaaja voittanut sen vuoksi, että joukkueesta oli useita ehdokkaita. Kaudella 2003–2004 Brodeur voitti toisen kerran peräkkäin sekä Vezina Trophyn että William M. Jennings Trophyn. Hänet nimettiin lisäksi jälleen NHL:n tähdistöön ja valittiin pelaamaan tähdistöottelussa aloittavana maalivahtina. Lisäksi hän oli taas Hart Memorial Trophyn ehdokas. Devils oli divisioonansa toinen hävitessään voiton yhdellä pisteellä Philadelphia Flyersille, joka voitti Devilsin pudotuspelien ensimmäisellä kierroksella viidessä ottelussa.


title: Martin Brodeur

text: Kauden 2004–2005 työsulun jälkeen NHL:ään lisättiin kaudeksi 2005–2006 uusi sääntö, joka estää maalivahteja pelaamasta kiekkoa muualla kuin maalialueen ympärillä olevan puolisuunnikkaan sisällä. Brodeur oli yksi NHL:n parhaista kiekonkäsittelijöistä, joten sääntö on tullut tunnetuksi "Brodeur -sääntönä". Vuonna 2009 säännön poistamisesta keskusteltiin johtuen siitä, että puolustajia loukkaantui heidän hakiessaan kiekkoa ja saadessaan taklauksia selkään. Ehdotus kuitenkin hylättiin ja sääntö pysyi ennallaan.


title: Martin Brodeur

text: Työsulun jälkeen Brodeur teki 27. tammikuuta 2006 Devilsin kanssa jatkosopimuksen, jonka mukaan Devils maksoi hänelle 31 200 000 dollaria kuudesta vuodesta. Kaudella 2005–2006 hän voitti joukkueelleen 43 ottelua tehden NHL-ennätyksen viidennellä yli 40 voiton kaudellaan. Kauden päätteeksi Brodeur oli kolmannen kerran putkeen ehdolla Vezina Trophyn voittajaksi. Ensimmäisellä pudotuspelikierroksella Brodeur ja Devils voittivat New York Rangersin, mutta putosivat seuraavalla kierroksella voitoin 4–1 Carolina Hurricanesille.


title: Martin Brodeur

text:
Kaudella 2006–2007 Brodeur teki yhdeksännen esiintymisensä NHL:n tähdistöottelussa, joka pelattiin Dallasissa, Texasissa. Sen lisäksi hän voitti uransa kolmannen Vezina Trophyn ja sijoittui kärkipäähän suurimmassa osassa NHL:n maalivahtitilastoista. Joulukuun 8. päivänä 2006 Brodeur torjui joukkueelleen 2–0-voiton Philadelphia Flyersista. Kyseinen voitto oli hänen uransa 462. ja se nosti hänet maalivahtien kaikkien aikojen voittotilastossa toiseksi Ed Belfourin edelle. Vain muutama viikko myöhemmin 26. joulukuuta Brodeur torjui Pittsburgh Penguinsista 3–0-voiton uransa 85. nollapelillään ja eteni nollapelitilastossa kolmannelle sijalle Glenn Hallin edelle. 1. helmikuuta 2007 Devils päihitti Philadelphia Flyersin jatkoajalla lukemin 6–5 ja otti kärkitilan maalivahtien kaikkien aikojen jatkoaikavoitoissa. Brodeur oli maalissa Devilsin kaikissa 38 ensimmäisessä voitetussa ottelussa ja asetti uuden NHL-ennätyksen.
Huhtikuuna kolmantena päivänä 2007 Brodeur siirtyi jakamaan yhden kauden voittoennätystä ottamalla kauden 47. voittonsa. Hänen kanssaan ennätyksen jakanut Bernie Parent onnistui samassa kaudella 1973–1974. Kaksi päivää myöhemmin Brodeur rikkoi ennätyksen ottamalla kauden 48. voittonsa 3–2-lukemin Philadelphia Flyersista. New Jersey otti kauden päätteeksi seitsemännen Atlantic -divisioonan voittonsa ja eteni pudotuspeleissä itäisen konferenssin toiselle kierrokselle.


title: Martin Brodeur

text: Itäisen konferenssin puolivälierässä Devils kohtasi Tampa Bay Lightningin, joka voitti sarjan kaksi ottelua, minkä jälkeen Devils ryhdistäytyi ja eteni jatkoon otteluvoitoin 4–2. Brodeur ohitti samalla Grant Fuhrin pudotuspelivoittojen kaikkien aikojen toisella sijalla. Toisella kierroksella New Jersey kohtasi Ottawa Senatorsin. Brodeur ei onnistunut jatkamaan erinomaisia otteitaan vaan päästi sarjan viidessä ottelussa 15 maalia.


title: Martin Brodeur

text:
Kaudella 2007–2008 Brodeurista tuli NHL:n historian toinen maalivahti, joka onnistui rikkomaan 500 voiton rajan. Kyseinen merkkipaalu syntyi 17. marraskuuta 2007 Philadelphia Flyersia vastaan. Häntä ennen tämän saavutuksen oli saanut vain Patrick Roy. Brodeur nimettiin jälleen Atlantassa pelatun NHL:n tähdistöottelun itäisen konferenssin joukkueen aloittavaksi maalivahdiksi. Perhesyistä hän joutui kuitenkin jättämään pelin väliin ja hänen paikkansa otti New York Islandersin Rick DiPietro. Toisen maalivahdipaikan sai tämän myötä Boston Bruinsin Tim Thomas.
New Jersey hävisi vuoden 2008 pudotuspelien avauskierroksella New York Rangersille. Sarjan lopussa Brodeur kieltäytyi kättelemästä Rangersin Sean Averya. Sarjan kolmannessa ottelussa Avery kääntyi kahden miehen ylivoimalla Brodeuriin päin ja häiritsi häntä heiluttelemalla kättään tämän naaman edessä. Päivää pelin jälkeen NHL tarkisti epäurheilijamaisen käytöksen säännön, joka nyttemmin tunnetaan Sean Avery -sääntönä.


title: Martin Brodeur

text: Kaudella 2008–2009 Brodeur otti käyttöönsä uudenlaisen maskin, jossa oli tyylitelty "MB30" edessä ja takana koko hänen uransa aikana maskissaan pitämä J -kirjain. 1. marraskuuta 2008 pelatussa pelissä Brodeur kärsi kyynärpäävamman, joka myöhemmin diagnosoitiin repeytyneeksi jänteeksi hauiksessa. Kyseessä oli Brodeurin ensimmäinen isompi loukkaantuminen hänen uransa aikana. Hänet leikattiin 6. marraskuuta, jonka jälkeen hän oli 16 viikkoa sivussa ennen paluutaan. Brodeur teki paluun 26. helmikuuta 2009 ottelussa Colorado Avalanchea vastaan. Hän pelasi ottelussa itselleen uransa 99. nollapelin 4–0-voitolla. Kolme päivää myöhemmin hän kirjautti sadannen nollapelinsä Philadelphia Flyersia vastaan ja siirtyi kolmen nollapelin päähän ennätystä pitäneestä Terry Sawchukista.


title: Martin Brodeur

text: Vuoden 2009 jälkeen Brodeur on rikkonut useita maalivahtien ennätyksiä, joihin lukeutuvat muun muassa seuraavat:


title: Martin Brodeur

text:
30. joulukuuta 2009 Brodeur teki ammattilaisennätyksen torjumalla 105. nollapelinsä, jolla ohitti George Hainsworthin. 6. huhtikuuta 2010 hän pelasi uransa 600 voiton 3–0-nollapelillä, joka oli hänen uransa 110.
Kauden 2009–2010 päätteeksi Brodeur johti NHL:n tilastoja voitoissa (45), nollapeleissä (9), pelatuissa peleissä (77) ja pelauissa minuuteissa (4499). Hän myös voitti viidennen William M. Jennings Trophynsa ja oli liigan kolmanneksi paras päästettyjen maalien keskiarvossa, joka sisälsi myös kaksi back-to-back -ottelun voittoa hallitsevaa Stanley Cup -mestari Pittsburgh Penguinsia vastaan. Devils voitti ottelut maalierolla 6–0. Devils kuitenkin hävisi pudotuspeleissä ensimmäisellä kierroksella Philadelphia Flyersille viisi ottelua kestäneessä sarjassa.


title: Martin Brodeur

text: Kaudella 2011–2012 Devils palasi vuoden tauon jälkeen pudotuspeleihin Brodeurin pelatessa 14. yli 30 voiton kautensa. Konferenssin puolivälierien ensimmäisessä ottelussa Florida Panthersia vastaan Brodeurista tuli vasta toinen maalivahti, joka on onnistunut ottamaan 100 voittoa NHL:n pudotuspeleissä, kun hän johdatti Devilsin 3–2-voittoon. Neljännessä ottelussa Brodeur rikkoi NHL:n pudotuspelien nollapeliennätyksen. edellinen ottelu oli Patrick Royn hallussa 23 nollatulla ottelulla.


title: Martin Brodeur

text: 25. toukokuuta 2012 Brodeur ja Devils kukistivat New York Rangersin 3–2-lukemin jatkoajalla Adam Henriquen maalilla ja samalla joukkue eteni viidennennen kerran Brodeurin uran aikana Stanley Cup -finaaleihin. Finaalissa New Jersey kuitenkin hävisi seurahistoriansa ensimmäisen Stanley Cupin kuudessa ottelussa voittaneelle Los Angeles Kingsille.


title: Martin Brodeur

text: Kesäkaudella 2012 Brodeur palkkasi agentti Pat Brissonin edustamaan häntä sopimusneuvotteluissa. 2. heinäkuuta 2012 hän kuitenkin teki yhdeksän miljoonan dollarin arvoisen kahden vuoden mittaisen jatkosopimuksen New Jerseyn kanssa.


title: Martin Brodeur

text: 21. maaliskuuta 2013 Brodeur palasi selkävamman jälkeen kaukaloon ja sai palkinnoksi maalin Carolina Hurricanesia vastaan. Hänestä tuli tämän myötä ainoa NHL-maalivahti, joka on onnistunut kolmesti maalinteossa ja Jevgeni Nabokovin jälkeen toinen maalivahti, joka on tehnyt maalin ylivoimalla.


title: Martin Brodeur

text: 28. kesäkuuta 2013 ilmoitettiin Brodeurin valitsemisesta NHL 14 -videopelin kansikuvaan. Hän kukisti finaaliäänestyksessä Sergei Bobrovskin.


title: Martin Brodeur

text: 7. kesäkuuta 2014 Brodeur kertoi ESPN:lle, että hän tahtoi testata vapaiden pelaajien markkinoita ennen kautta 2014–2015. Samalla päättyi hänen 21 vuoden ura New Jersey Devilsin organisaatiossa.


title: Martin Brodeur

text: 26. marraskuuta 2014 Brodeur siirtyi koeajalle St. Louis Bluesiin joukkueen aloittavana maalivahtina toimineen Brian Elliottin loukkaannuttua. Viikkoa myöhemmin 2. joulukuuta Brodeur ja St. Louis solmivat yhden vuoden mittaisen sopimuksen, jonka arvo oli 700 000 dollaria, jonka lisäksi bonuksena Brodeur sai 10 000 dollaria jokaisesta pisteestä, jonka hän joukkueelle onnistui hankkimaan (10 000 dollaria jatkoaikatappiosta ja 20 000 dollaria voitosta). Tammikuussa 2015 St. Louis ilmoitti myöntäneensä Brodeurille yhden viikon mittaisen virkavapaan. Tammikuun lopulla 2015 Brodeur ilmoitti lopettavansa uransa pelattuaan NHL-tasolla 22 kauden ajan.


title: Martin Brodeur

text:
Ennen kauden 2009–2010 alkua Brodeur oli pelannut 999 NHL:n runkosarjaottelussa ja 176 pudotuspeliottelussa. Hän ohitti Patrick Royn voittojen määrässä 17. maaliskuuta 2009 ottelussa Chicago Blackhawksia vastaan. Ottelun jälkeen Brodeurilla oli koossa 552 voittoa. Brodeur oli ennen kauden alkua toisella sijalla nollapelien määrässä (101 nollapeliä). Pudotuspeleissä Brodeur on saavuttanut 99 voittoa ja 24 nollapeliä. Kymmenen vuoden ajan Brodeur on voittanut joka kausi vähintään 35 ottelua ja hän on ainoa maalivahti NHL:n historiassa joka on saavuttanut seitsemänä kautena vähintään 40 voittoa. Kaudella 2006–2007 Brodeur otti omiin nimiinsä myös yhden kauden voittoennätyksen voitettuaan 48 ottelua.
Kauden 2009–2010 aikana Brodeur ohitti Patrick Royn runkosarjaotteluiden määrässä (1029) ja Terry Sawchukin nollapelien määrässä (104).


title: Martin Brodeur

text: Brodeur on toisena NHL:n maalivahtien kaikkien aikojen maalipörssissä tehopisteillä 2+45=47.


title: Martin Brodeur

text: Brodeur on myös eniten häviöitä torjunut NHL-vahti.


title: Martin Brodeur

text: Brodeur käyttää maalivahtina hybridityyliä, jossa hän seisoo enemmän, kuin perhosmaalivahdit. Hän on kuitenkin käyttänyt myös monia muita moderneja tekniikoita. Brodeur tunnetaan mailankäsittelytaidoistaan, hyvästä sjoittumisestaan ja reflekseistään, erityisesti hanskakädestä. Brodeurin kiekonkäsittelytaidot saivat NHL:n muuttamaan sääntöjään, jotka koskivat maalivahtien kiekkoon koskemista maalialueen ulkopuolella.


title: Martin Brodeur

text: Brodeurin on väitetty olevan mailapelissä maailman paras.


title: Martin Brodeur

text: Brodeurin poika Anthony Brodeur on myös maalivahti. New Jersey Devils varasi hänet 7. kierroksella vuoden 2013 varaustilaisuudessa. Brodeur junior pelasi 2013–2014 ensimmäisen kautensa QMJHL juniorisarjan Gatineau Olympiquesissa.


title: Martin Brodeur

text: Brodeur on tehnyt 3 maalia NHL:ssä. Hän on myös ensimmäinen ottelun voittomaalin NHL:ssä tehnyt maalivahti. Hän sai Yhdysvaltojen kansalaisuuden joulukuussa 2009.


title: Martin Brodeur

text: Brodeur valittiin NHL 14 -pelin kanteen.


title: Jouko Lindgren

text: Jouko Rainer Lindgren (s. 15. huhtikuuta 1955 Helsinki) on suomalainen kilpapurjehtija ja olympiamitalisti.


title: Jouko Lindgren

text: Lindgren voitti Moskovan kesäolympialaisissa 1980 pronssia 470-luokassa yhdessä Georg Tallbergin kanssa. Saman vuoden EM-kilpailuissa he sijoittuivat kahdeksansiksi.


title: Jouko Lindgren

text: Suomen mestaruuden Lindgren voitti Windmill-luokassa 1973 sekä 470-luokassa 1976, 1977 ja 1980. Lindgren jatkoi purjehtimista ensiksi Star-luokassa ja purjehtii edelleen Louhi-luokassa, kansainvälisissä kilpailuissa mn. Välimerellä. Lindgren on myös kysytty taktikko/miehistönjäsen kölivenekilpailuissa itämerellä. Hän oli mm. tärkeä osa Condoleezza-nimisen Swan 43:sen kolmosijassa Oras-Swan-regattassa 2016.


title: Jouko Lindgren

text: Jouko Lindgrenin pojat Niklas ja Joonas Lindgren ovat myös purjehduksen olympiaedustajia.


title: Pohjoismaiset hiihtolajit talviolympialaisissa 1928

text: Vuoden 1928 talviolympialaiset järjestettiin Sankt Moritzissa, Sveitsissä. Pohjoismaisissa hiihtolajeissa (maastohiihto, yhdistetty, mäkihyppy) järjestettiin neljä kilpailua. Kilpailut toimivat myös saman vuoden maailmanmestaruuskilpailuina.


title: Paraboloidi

text: Paraboloidi on kolmiulotteinen kappale matemaattisessa avaruudessa. Paraboloideja on kahta tyyppiä, elliptinen paraboloidi ja hyperbolinen paraboloidi. Elliptistä paraboloidia kuvaa yhtälö:


title: Paraboloidi

text: Hyperbolista paraboloidia kuvaa yhtälö:


title: Paraboloidi

text: Paraboloidin voidaan ajatella muodostuvan niin, että paraabeli liikkuu samansuuntaisena avaruudessa siten, että sen huippu pysyy toisella paraabelilla, joka on kiinteä ja sijaitsee liikkuvan paraabelin tasoa vastaan kohtisuorassa tasossa. Jos molemmat paraabelit aukeavat samaan suuntaan, saadaan elliptinen paraabeli; jos ne aukeavat vastakkaisiin suuntiin, saadaan hyperbolinen paraboloidi


title: Paraboloidi

text: Elliptinen paraboloidi on muodoltaan kuppimainen. Sen tasoleikkaukset ovat paraabeleja tai ellipsejä, erikoistapauksessa ympyröitä. Jos elliptisen paraboloidin yhtälössä a = b, kappale on ympyräpohjainen ja sitä kutsutaan pyörähdysparaboloidiksi. Tällainen kappale syntyy, kun paraabeli pyörähtää akselinsa ympäri. Pyörähdysparaboloidia voidaan käyttää peilinä, koska siinä ei esiinny pallopeileille ominaista pallopoikkeamaa.


title: Paraboloidi

text: Hyperbolista paraboloidia kutsutaan sen muodon vuoksi joskus myös satulapinnaksi. Sen tasoleikkaukset ovat paraabeleja tai hyperbelejä.


title: Pohjoismaiset hiihtolajit talviolympialaisissa 1952

text: Vuoden 1952 talviolympialaiset järjestettiin Oslossa, Norjassa. Pohjoismaisissa hiihtolajeissa (maastohiihto, yhdistetty, mäkihyppy) kilpailtiin kaikkiaan kuudessa lajissa. Ensimmäistä kertaa mukana oli naisten maastohiihtokilpailu. Kilpailut toimivat myös kyseisen vuoden maailmanmestaruuskilpailuina.


title: Central Station

text: Central Station (, ) on vuonna 1998 valmistunut ranskalais-brasilialainen elokuva, joka sai kaksi Oscar-ehdokkuutta. Elokuvan menestys niin kotimaassaan kuin ulkomailla oli käännekohta brasilialaiselle elokuvateollisuudelle. Aikaansa nähden elokuva on realistinen ja yhteiskunnallinen kuvaus Brasilian arjesta. Piittaamattomuus ja elokuvan karheus saattavat kuitenkin hätkähdyttää länsimaalaista katsojaa.


title: Central Station

text: Elokuvan nimi Central do Brasil on sekä Rio de Janeiron kaupunginosan että kaupungin tärkeimmän rautatieaseman nimi. Suoraan käännettynä nimi tarkoittaa Brasilian keskusta. Nimi on syntynyt siitä, että asemalta lähti yksi Brasilian tärkeimmistä rautatieväylistä, tosin vain São Pauloon ja Minas Geraisiin asti. Keskus oli siksi aiheellinen nimi, että siirtomaa-aikana linjattu rautatie kuljetti ihmisiä Brasilian liike-elämän ja teollisuuden kannalta tärkeisiin paikkoihin. Köyhempiin osiin saa yhä edelleen matkustaa linja-autoilla.


title: Central Station

text: Elokuva alkaa Rio de Janeiron rautatieasemalta, jossa entinen opettaja Dora (Fernanda Montenegro) elättää itsensä kirjoittamalla lukutaidottomille köyhille kirjeitä. Kyyninen ja elämään kyllästynyt Dora postittaa kirjeistä vain muutaman, loput päätyvät roskiin tai pöytälaatikkoon. Mutta kun yksi hänen asiakkaistaan kuolee auto-onnettomuudessa rautatieaseman edessä, ottaa Dora vastahankoisesti tämän kodittomaksi jääneen yhdeksänvuotiaan pikkupojan Josuén (Vinicius de Oliveira) hoiviinsa. Yhdessä he lähtevät etsimään pojan isää Koillis-Brasiliasta.


title: Ellen Jokikunnas

text: Ellen Mariia Jokikunnas (s. 18. marraskuuta 1976 Janakkala) on suomalainen malli, pr-emäntä, televisiojuontaja ja radiotoimittaja. Parhaiten hänet tunnetaan televisiosarjoista Suuri kupla, Idols ja Ellen Express. Hän juontaa Helmiradiossa yhdessä Ari Hurstin kanssa Helmiradion aamu -nimistä ohjelmaa.


title: Ellen Jokikunnas

text: Ellen Jokikunnas osallistui vuoden 1998 Miss Suomi -kisoihin.


title: Ellen Jokikunnas

text: Jokikunnas on asunut muun muassa Turussa, mutta muutti myöhemmin Helsinkiin. Nykyään hän asuu Nurmijärvellä yhdessä miesystävänsä kanssa ja he kihlautuivat heinäkuussa 2017. Jokikunnaksella on kolme sisarusta: Emil, Anton ja Ida.


title: Ellen Jokikunnas

text: Jokikunnas tunnetaan aktiivisena matkailijana. Hän koki tsunamin Sri Lankassa vuonna 2004. Jokikunnas oli kihloissa Jone Nikulan kanssa, mutta ilmoitti huhtikuussa 2010 suhteen päättyneen. Jokikunnas avioitui 9. syyskuuta 2017 myyntijohtajana työskentelevän miehen kanssa.


title: Mihail Glinka

text: Mihail Ivanovitš Glinka (; 1. kesäkuuta 1804 Novospasskoje – 15. helmikuuta 1857 Berliini) oli venäläinen säveltäjä. Hänen isänsä oli kauppias. Glinka opiskeli nuorena useissa Euroopan maissa. Musiikin teoriassa hän sai opetusta kuitenkin vain vähän. Glinka kuului varhaisimpiin venäläisiin säveltäjiin, jotka saivat suosiota myös oman kotimaansa ulkopuolella. Häneen viitataankin usein venäläisen taidemusiikin isänä. Glinka matkusteli paljon etenkin viimeisinä vuosinaan. Hän kuoli äkilliseen sairauskohtaukseen helmikuussa 1857.


title: Mihail Glinka

text: Glinka sävelsi muun muassa kaksi oopperaa: "Elämä tsaarin puolesta" (alkuper. "Ivan Susanin") (1836) ja "Ruslan ja Ljudmila" (1842). "Elämä tsaarin puolesta " on vanhin tunnettu venäjänkielinen oopperateos.


title: Mihail Glinka

text: Glinkan sävellystä "Patrioottinen laulu" käytettiin Venäjän kansallislauluna vuosina 1991–2000.


title: Joseph Parry

text: Joseph Parry (1841 – 17. helmikuuta 1903) oli walesiläinen säveltäjä. Hän muutti vuonna 1854 Yhdysvaltoihin, mutta palasi myöhemmin Britanniaan opiskelemaan musiikkia. Säveltäjä vietti viimeiset vuotensa Penarthin kaupungissa, Walesissa.


title: Joseph Parry

text: Parryn sävellyksiin kuuluu muun muassa kymrinkielinen ooppera "Blodwen".


title: George Enescu

text: George Enescu (19. elokuuta 1881 Liveni – 4. toukokuuta 1955) oli romanialainen säveltäjä, pianisti, viulisti, kapellimestari ja opettaja.


title: George Enescu

text: Enescu aloitti opiskelunsa säveltäjä Eduard Caudellan johdolla. 7-vuotiaana hän jatkoi opintojaan Wienin konservatoriossa. Vuonna 1895 hän siirtyi Pariisiin, jossa häntä opettivat muun muassa Jules Massenet ja Gabriel Fauré. Enescu esiintyi ensimmäistä kertaa kapellimestarina vuonna 1923 New Yorkissa. Hän myös johti New Yorkin filharmonikkoja vuosina 1937–1938. Vuonna 1939 Enescu meni naimisiin Marie Cantacuzino-Rosettin kanssa. Säveltäjä asui vuodesta 1947 kuolemaansa saakka Pariisissa.


title: George Enescu

text: Enescu toimi elämänsä aikana myös viulunsoiton opettajana. Hänen oppilaitaan oli muun muassa Yehudi Menuhin.


title: George Enescu

text: Enescun sävellyksiä ovat muun muassa "Romanialaiset rapsodiat" (1901–1902), ooppera "Œdipe" (1936), viisi sinfoniaa ja sinfoninen runoelma "Vox maris".


title: Eduard Caudella

text: Eduard Caudella (3. kesäkuuta 1841 – 15. huhtikuuta 1924) oli romanialainen säveltäjä, viulisti, kapellimestari, opettaja ja kriitikko. Hän opiskeli Henri Vieuxtempsin johdolla. Hän syntyi ja kuoli Iașissa, Romaniassa. Caudella keskittyi lähinnä oopperoiden säveltämiseen, mutta hän sävelsi myös muun muassa viulukonserton.


title: Rise Against

text: Rise Against on vuonna 1999 perustettu punk rock -yhtye Chicagosta, Illinois'sta, Yhdysvalloista. Rise Against on tunnettu vahvoista sosiaalisista ja poliittisista kannanotoistaan, joita on käytetty monissa heidän kappaleissaan. He esiintyvät elokuvassa "Lords of Dogtown", jossa he soittavat coverin varhaisesta hardcore punk -yhtye Black Flagista.


title: Rise Against

text: Vuonna 1999, 88 Fingers Louien hajottua Joe Principe ja Mr. Precision perustivat Rise Againstin. Yhtyeen alkuaikoina he esiintyivät nimellä Transistor Revolt ja julkaisivat vuonna 2000 samaa nimeä kantavan demon. Tämä tapahtui vuotta ennen kuin he liittyivät Fat Wreck Chordsiin julkaistakseen kaksi ensimmäistä albumiaan. The Unraveling ja Revolutions Per Minute julkaistiin vuosina 2001 ja 2003. Myöhemmin he siirtyivät Dreamworks Recordsille ja nauhoittivat albuminsa Siren Song Of The Counter Culture.


title: Rise Against

text: Dreamworks Records kuitenkin liittyi Universal Music Groupiin ja lopulta Rise Against kuului Geffen Recordsiin, joka oli Universal Music Groupin alaryhmä. Samalla he julkaisivat Siren Song Of The Counter Culturen elokuussa 2004. Fat Wreck Chords julkaisi uusintajulkaisun The Unravelingista 23. elokuuta vuonna 2005. Heidän neljäs albuminsa The Sufferer & The Witness julkaistiin 4. kesäkuuta, saavuttaen sijan 10 Billboard 200 listalla. Rise Against julkaisi 5. joulukuuta 2006 Generation Lostiksi nimetyn DVD:n, joka sisältää dokumentaatiota yhtyeen jäsenistä ja myös livemateriaalia.


title: Rise Against

text: Rise Againstin alkuperäiseen kokoonpanoon kuului Tim McIlrath (laulu ja kitara), Joe Principe (basso ja laulu), Brandon Barnes (rummut), ja Mr. Precision (kitara ja laulu). He nauhoittivat debyyttialbuminsa vannoutuneen punk-tuottaja Mass Giorginin kanssa. Mr. Precision jätti yhtyeen vuonna 2001 ja hänet korvasi Todd Mohney. Hieman sen jälkeen kun yhtye liittyi Geffeniin, Mohney jätti yhtyeen ja hänet korvasi Chris Chasse. Siirtyminen Fat Wreckiltä suureen yhtiöön aiheutti närää heidän entisen ei-kaupallisen hardcore punk -fanijoukkonsa keskuudessa. Revolutions Per Minuten raaka punktyyli vaihdettiin enemmän mahdollisuuksia antavaan, melodiseen ja teknisesti laadukkaampaan tyyliin Siren Song of the Counter Culturella, mikä myös vahvisti yhtyeen tavoitetta olla kaupallisesti menestyvä eikä vain ”underground-sankareita”.


title: Rise Against

text: Rise Against on esiintynyt Suomessa viisi kertaa, 27. lokakuuta 2009 Kaapelitehtaalla, 9. heinäkuuta 2010 Ruisrockissa, 9. ja 10. maaliskuuta 2012 The Circuksessa. Yhtye esiintyi kesällä 2012 Provinssirockissa Seinäjoella ja Helsingin jäähallissa 16. lokakuuta 2015.


title: Rise Against

text: Rise Against on ottanut musiikillaan vahvasti kantaa muun muassa pakolaisten (Prayer of the Refugee), ja eläinten oikeuksiin (Ready to Fall), luonnonsuojeluun (Collapse (Post-Amerika)) ja koulukiusaamiseen (Make it Stop (September's Children)). Rise Against on tehnyt aktiivisesti yhteistyötä muun muassa eläinten oikeuksia ajavan PETAn ja ihmisoikeusjärjestö Amnesty Internationalin kanssa.


title: Anu

text: Anu on karjalainen versio etunimestä Anna. Suomessa nimeä teki tunnetuksi Kersti Bergrothin näytelmä "Anu ja Mikko" vuodelta 1932, ja nimi lisättiin suomalaiseen almanakkaan vuonna 1950. Anun nimipäivä on 9. joulukuuta yhdessä Annan, Annen, Annin, Annelin, Annikin, Annikan ja Annukan kanssa.


title: Anu

text: Vuoden 2009 loppuun mennessä Suomessa oli rekisteröity 14 111 Anu-nimen saanutta naista ja muutama mies.


title: Anu

text: Luettelon henkilöt ovat suomalaisia, ellei toisin mainita.


title: Xaver Unsinn

text: Xaver Unsinn (29. marraskuuta 1929 Füssen, Saksa – 4. tammikuuta 2012 Füssen, Baijeri, Saksa) oli saksalainen jääkiekkoilija. Myöhemmin hän toimi Saksan liittotasavallan jääkiekkomaajoukkueen valmentajana vuosina 1975–1977 ja 1982–1990 sekä olympialaisissa vuonna 1964 Innsbruckissa ja samoin 1976 Innsbruckissa, missä hän valmensi joukkueensa pronssille.


title: Xaver Unsinn

text: Xaver Unsinn pelasi Ev Fussen -seurassa vuosina 1946–1960. Unsinn oli pelaajavalmentajana ESV Kaufbeurenissa vuosina 1960–1962. Unsinn pelasi 72 maaottelua, joissa teki 24 maalia. Hän pelasi talviolympiakisoissa 1952 ja 1960 sekä maailmanmestaruuskisojen A-sarjassa vuosina 1953, 1954 ja 1959. Talviolympialaisten jääkiekkoturnauskset vuosina 1952 ja 1960 olivat samalla myös jääkiekon maailmanmestaruuskilpailut.


title: Xaver Unsinn

text:
Seuravalmentajana:
Maajoukkuevalmentajana:


title: Bodø

text:
Bodø on kaupunki ja kunta Norjassa juuri napapiirin pohjoispuolella. Bodøssä oli 49 203 asukasta 1. tammikuuta 2013. Samaisen väestönlaskennan mukaan Bodø oli Norjan 15. suurin kaupunki asukasluvulla mitattuna.
Bodø sai kaupunkioikeudet vuonna 1816. Vuosina 1860-1880 sillin kalastus alueella oli hyvin tuottoisaa ja tämä satamakaupunki kasvoi nopeasti. Vuonna 1940 silloinen kuudentuhannen asukkaan kaupunki vaurioitui pahoin saksalaisten hyökkäyksessä: 3500 menetti kotinsa.


title: Bodø

text: Bodøssä vallitsee meri-ilmasto: vuoden keskilämpötila on siellä +4,5 °C, kun samalla leveysasteella sijaitsevalla Rovaniemellä se on +0,2 °C. Tammikuun keskilämpötila on –2,2 °C, heinäkuun +12,5 °C (vuorokauden keskilämpötila, ei keskimääräinen päivälämpötila). Bodøssä mitataan myös Norjan kovimmat tuulet.


title: Bodø

text: Norjan eteläosista tuleva rautatieverkko päättyy Bodøhön. Hurtigruten-laivareitti käy kaupungissa, ja sieltä on säännöllinen lauttayhteys Lofooteille. Siellä on myös lentokenttä. Bodøssä sijaitsee suuri NATO:n lentotukikohta. Norjan valtion ylläpitämä, kooltaan merkittävä Norjan ilmailumuseo sijaitsee sekin Bodøssä.


title: Ari Taskinen

text: Ari Olavi Taskinen (s. 12. heinäkuuta 1959 Helsinki) on suomalainen muusikko, säveltäjä ja sanoittaja. Hän vaikutti sekä punkyhtyeessä Problems? että Pelle Miljoonan eri kokoonpanoissa 1970-80-lukujen taitteessa ja vuosina 1979-1982, jolloin hän sävelsi suuren osan Pelle Miljoonan levyttämistä lauluista. Taskisen tunnetuimpia töitä ovat hänen säveltämänsä ja sanoittamansa, Tumppi Varosen laulama "Tahdon rakastella sinua" ja Pelle Miljoonan sanoittama ja Taskisen säveltämä "Moottoritie on kuuma", joka voitti 2007 Helsingin Sanomien äänestyksen "Rakkaimmat Rockit".


title: Ari Taskinen

text: 1980-luvun alun jälkeen Taskinen on työskennellyt kokeellisemman musiikin parissa säveltäen muun muassa elektroakustista musiikkia ja teatterimusiikkia. Vuosina 1983-1989 hän vaikutti performanceryhmissä Jack Helen Brut ja Transistors. Performanceryhmä Homo $:n kanssa syntyi musiikkiprojekti "Joan Bennet Museum" vuonna 1985.


title: Ari Taskinen

text: 1990-luvulla Taskinen teki paljon elokuvamusiikkia, ja vuosituhannen vaihteen tienoilla hän sävelsi muun muassa musiikit Teatteri Hevosenkengän näytelmiin "Robottipoika Ville Voltti" (1998) sekä "Kolmen nakin komedia" (2000). Kokeellisia ääniteoksia Taskinen teki Yleisradiolle useita vuosina 1985-2005: näitä on julkaistu levyllä "Aavamaa" (2006). Äänisuunnittelua Taskinen on opettanut Teatterikorkeakoulussa, Kuvataideakatemiassa ja Taideteollisessa korkeakoulussa.


title: Ari Taskinen

text:
Vuonna 1985 Taskinen sävelsi rockoopperan "Toikkanen", jota esitettiin Vanhalla Ylioppilastalolla Helsingissä. Se perustui runoilija Teemu Hirvilammin librettoon. Yhteistyö Hirvilammin kanssa on tuottanut myös kaksi runomusiikkilevyä: "Asfalttia ja ruohoa" vuonna 2001 ja "Teemu Hirvilammi & Ari Taskinen II -runomusiikkia" vuonna 2012.
Vuonna 2006 ilmestyi Taskisen oma runokokoelma "Susien taivas" Nastamuumio-kustantamon kautta.


title: Gustavo Becerra-Schmidt

text: Gustavo Becerra-Schmidt (26. elokuuta 1925 Temuco, Chile – 3. tammikuuta 2010) oli chileläinen säveltäjä. Hän muutti Saksaan vuonna 1973 ja alkoi opettaa Oldenburgin yliopistossa vuonna 1974. Vuonna 1993 Becerra-Schmidt siirtyi opettamaan Santiagoon. Becerra-Schmidt on säveltänyt muun muassa neljä jousikvartettoa.


title: Gustavo Becerra-Schmidt

text: Becerra-Schmidt kuoli 3. tammikuuta 2010 kotonaan Oldenburgissa.


title: Hurtigruten

text: Hurtigruten () on Norjan rannikkopaikkakuntia yhdistävä säännöllinen lauttareitti. Se perustettiin jo 1893 viikoittaisena höyrylaivayhteytenä Trondheimin ja Hammerfestin välille. Sitä laajennettiin valtion tuella 11 päivää kestäväksi matkaksi Bergenistä pohjoiseen Kirkkoniemeen ja takaisin. Mukaan tuli silloin myös uusia välietappeja.


title: Hurtigruten

text: Nykyään reitillä on 35 pysähdyspaikkaa päätesatamat mukaan lukien. Hurtigruten on ollut monelle norjalaiselle rannikkopaikkakunnalle elintärkeä tavaroiden ja ihmisten kuljetustapa. Hurtigrutenin laivat liikennöivät jatkuvasti yli 2 000 kilometriä pitkää reittiä ympäri vuoden. Vuosittain reittiä käyttää lähes puoli miljoonaa matkustajaa: 440 000 matkustajaa vuonna 2000. Tavaraa kuljetetaan vuosittain satoja tuhansia tonneja. Nykyisin reitillä liikkuu myös paljon ulkomaisia turisteja.


title: Hurtigruten

text: Laivat liikennöivät lähes poikkeuksetta, sääoloista riippumatta. Sään vaihtelut itse asiassa lisäävät retken eksotiikkaa. Peruutuksia kuitenkin tapahtuu, lähinnä syksy- ja talviaikana. Tällöin laiva saattaa myrskyssä jättää Vesisaaren ja Kirkkoniemen välisen osuuden ajamatta. Myös Stamsundin ja Svolværin osuus peruuntuu useamman kerran vuodessa. Silloin Hurtigruten ajaa Länsivuonon kaakkoisreunaa pitkin Bodøn ja Stokmarknesin välin ja jättää poikkeamatta Lofooteilla. Stokmarknesissa sijaitsee Hurtigruten-museo.


title: Hurtigruten

text: Hurtigruten-laivat sekä niiden rakennusvuodet ja -paikat:


title: Jaroslav Sakala

text: Jaroslav Sakala (s. 14. heinäkuuta 1969 Krnov, Tšekkoslovakia) on tšekkiläinen entinen mäkihyppääjä.


title: Jaroslav Sakala

text: Sakalan paras saavutus arvokisoista on lentomäen maailmanmestaruus Planicasta vuodelta 1994. Falunin MM-hiihdoista 1993 hän voitti henkilökohtaisissa kilpailuissa hopeaa ja pronssia sekä joukkuekilpailussa hopeaa. Albertvillen olympialaisissa 1992 hän sai pronssia Tšekkoslovakian joukkueessa.


title: Jaroslav Sakala

text: Mäkihypyn maailmancupissa Sakala saavutti neljä osakilpailuvoittoa. Hänen paras saavutuksensa kokonaiskilpailussa oli toinen sija kaudella 1992–1993. Samalla kaudella hän sijoittui Keski-Euroopan mäkiviikon yhteispisteissä kolmanneksi.


title: Jaroslav Sakala

text: Sakala lopetti hyppyuransa 33-vuotiaana vuoden 2002 kevääseen jäätyään Tšekin olympiamiehistön ulkopuolelle. Seuratasolla hän edusti MEZ Fenstatia.


title: Silli

text: Silli ("Clupea harengus") on Pohjois-Atlantissa elävä parvikala. Itämeren itä- ja pohjoisosissa elävää silliä kutsutaan silakaksi, ja sitä on pidetty erillisenä alalajina ("Clupea harengus membras") erotukseksi silliksi yleensä kutsutusta varsinaisesta atlantinsillistä ("Clupea harengus harengus"), joka on silakkaa suurempi ja rasvaisempi.


title: Silli

text: Silli elää Atlantissa suurina parvina. Parvessa voi olla jopa neljä miljardia yksilöä. Silli voi kasvaa 45 cm pitkäksi ja painaa suurimmillaan kilon.


title: Silli

text: Silli on taloudellisesti tärkeä ruokakala. Sen tilastoitu vuotuinen saalis 2010-luvulla on noin kaksi miljoonaa tonnia. Islanti, Norja ja Yhdistynyt kuningaskunta (Englanti) ovat perinteisiä sillinkalastusmaita. Yhdysvalloissa Uuden Englannin rannikolla kalastetaan myös paljon silliä. Silli on arvostettu saaliskala ja sen pyynti tapahtuu pääsääntöisesti troolilla eli laahusnuotalla ja parvet etsitään kaikuluotaimella.


title: Silli

text: Maissa silliä on yleensä tarjolla vain suolasillinä tai muuten säilöttynä. Aikoinaan sotien jälkeen on ollut kaupoista saatavana myös pakastettua eli "jääsilliä", ja myös tuoreena savustettuna, kuten kotoisempaa silakkaakin.


title: Silli

text: Sillin ensikäsittely tapahtuu jo pyyntialuksilla suolaamalla sillit tynnyreihin. Suolan lisäksi käytetään jonkin verran sokeria. Monenlainen sillien purkitus tehdään vasta maissa, mereltä tynnyreissä tuoduista suolasilleistä. Ennen sillit suolattiin tynnyreihin sellaisenaan, aivan kokonaisina. Nykyään tynnyrisillin saa päättömänä ja pyrstöttömänä, mutta ei suolistettuna. Päätöntä ja pyrstötöntä silliä, samoin kuin ruodotonta sillifilettä, myydään myös yksittäin tyhjiöpakattuna.


title: Silli

text:
Suomessa ja Ruotsissa on tapana marinoida suolasillin filepaloja etikkaa, sokeria, suolaa ja mausteita sisältävissä mausteliemissä (matjessilli, perhesilli, sipulisilli, sinappisilli).
Nykyisin tuoreen atlantinsillin syönti on harvinaista herkuttelua, mutta Suomeen tuotiin silliä 1940-luvulta alkaen 25 vuotta suomalaisella sillilaivastolla, "Saukko-laivastolla", jonka kotisatama oli Rymättylän Röölässä. Rymättylän Säilykkeen Saukko-laivasto oli keväisin kolme kuukautta Atlantilla Islannin vesillä sillinpyynnissä, ja laivasto saapuminen heinäkuussa uusien perunoiden aikaan oli aina tapaus, josta kerrottiin laajasti lehdistössä. Laivaston alukset kilpailivat, kuka on ensin perillä. Viimeisen Saukon kapteeni oli Unto Laine (s. n. 1927/1928).


title: Silli

text: Suomalaisten harjoittama sillinpyynti loppui vuonna 1975 sillikantojen romahdettua. Silloin pyyntikiintiöitä alettiin jakaa kalavesien lähivaltioille.


title: Silli

text: Suomalaiset kuluttavat silliä kesäaikaan puolet koko vuoden kulutuksesta. Uusien perunoiden kanssa se on edelleen suosittu herkku. Rymättylään on kesäkuussa 2010 avattu Silliperinnekeskus Dikseli (dikseli=sillitynnyrin kannen kiristämiseen käytetty työväline).


title: Antonio Lauro

text: Antonio Lauro (3. elokuuta 1917 – 18. huhtikuuta 1986) oli venezuelalainen säveltäjä ja kitaristi. Kitaralla on keskeinen osa suurimmassa osassa hänen tuotantoaan.


title: Antonio Lauro

text: Lauro syntyi Ciudad Bolivarissa vuonna 1917. Hänen isänsä oli parturi, joka lauloi ja soitti kitaraa harrastuksenaan. Isä kuitenkin kuoli pojan ollessa 5-vuotias. Isän kuoleman jälkeen muu perhe muutti Caracasiin, jossa Lauro alkoi opiskella musiikkia Vicente Emilio Sojon johdolla. Vuosina 1951-1952 sotilasjuntta vangitsi Lauron hänen näkemystensä vuoksi. Lauro jatkoi sävellystä vankeutensakin aikana. Hän sävelsi vankilassa muun muassa "Suite Venezolanan" pianolle ja sonaatin kitaralle. Lauro kuoli Caracasissa huhtikuussa 1986.


title: Getafe

text: Getafe on kaupunki Madridin itsehallintoalueella Espanjassa. Se sijaitsee metropolialueella 14 kilometriä itsehallintoalueen ja maan pääkaupungista Madridista etelään. Kaupungin pinta-ala on noin 79 neliökilometriä. Vuonna 2015 kaupungissa oli 174 921 asukasta. Kaupungin itäosan läpi virtaa pieni Manzanaresjoki.


title: Getafe

text: Getafe on teollisuus- ja liikekeskus, ja siellä sijaitsee suuri sotilaslentokenttä (ICAO: LEGT). Kaupungin suurimpia teollisuuslaitoksia ja työnantajia on EADS:n tehdas, jossa valmistetaan osia Airbusin matkustajalentokoneisiin.


title: Getafe

text: Getafen itäosassa sijaitsee Espanjan maantieteellisenä keskipisteenä pidetty Cerro de Los Ángeles, jossa seisoo kuningas Alfonso XIII:n vuonna 1919 rakennuttama Monumento al Sagrado Corazón de Jesús, lähes 12 metriä korkea Jeesusta kuvaava patsas.


title: Getafe

text: Getafessa toimii vuonna 1989 perustetun Kaarle III:n yliopiston (Universidad Carlos III de Madrid) pääkampus, joka pitää majaansa tarkoitusta varten täysin uudistetuilla asevoimien vanhoilla kasarmeilla. Kaarle III:n yliopisto on yksi itsehallintoalueen seitsemästä julkisesta yliopistosta, ja sillä on yksiköitä myös Leganésissa ja Colmenarejossa. Kaupungin jalkapalloseura Getafe Club de Fútbol on pelannut kaudesta 2004–2005 lähtien Espanjan pääsarjassa Primera Divisiónissa.


title: Getafe

text: Getafesta on hyvät liikenneyhteydet Madridiin. Kaupungit yhdistää toisiinsa useat moottoritiet, Cercanías-lähiliikennejunat sekä Madridin metron MetroSur-linja.


title: Lockstedtin harjoitusjoukko

text: Lockstedtin harjoitusjoukko () on Lockstedter Lagerissa Saksan Holsteinissa vuosina 1915–1916 koulutetun suomalaisen sotilasyksikön nimitys. Lockstedtin harjoitusjoukko on jääkäriliikkeen eräs vaihe.


title: Lockstedtin harjoitusjoukko

text: Joukko-osasto perustettiin Saksan keisari Vilhelm II:n 28. elokuuta 1915 antamalla käskyllä, joka laajensi aikaisemmin toimineet "partiolaiskurssit" (pfadfinderkursus) vahvennetuksi pataljoonaksi. Koulutuksen päätyttyä osastosta muodostettiin 3. toukokuuta 1916 ennen rintamalle lähtöä Kuninkaallinen preussilainen jääkäripataljoona 27.


title: Lockstedtin harjoitusjoukko

text: Varsin yhtenäiseen pfadfinder-joukkoon verrattuna Lockstedtin harjoitusjoukko oli sekä laajempi että huomattavasti heterogeenisempi. Lisäksi on otettava huomioon 1910-luvun Suomessa vallinneet huomattavat erot elinolosuhteissa ja koulutustasossa sekä jännitteet yhteiskuntaluokkien ja kieliryhmien välillä. Aiemmin saapuneet ja pfadfinder-koulutuksen saaneet tulivat toimimaan harjoitusjoukon suomalaisina esimiehinä saksalaisten upseerien ja aliupseerien rinnalla.


title: Lockstedtin harjoitusjoukko

text: Ennen joukon laajentumista osastossa oli tapahtunut ylennyksiä. Lisäksi suoritettiin jako A- ja B-luokkaan. A-luokassa olivat aluksi vain pfadfindereina palvelleet.


title: Lockstedtin harjoitusjoukko

text: Lockstedter Lageriin tullessaan uudet rekryytit joutuivat B-luokkaan. A-luokkaan jääkäri pääsi palveltuaan vähintään 8 viikkoa, mikäli tunsi tietyt ohjesäännön kohdat, osasi saksan kieltä ja läpäisi komppanian päällikön järjestämän erillisen kokeen ("Prüfung").